sagorsarker/bangla-wikipedia huggingface dataset:
পিটার ভ্যান ডার মারউই

পিটার লরেন্স ভ্যান ডার মারউই (১৪ মার্চ ১৯৩৭ – ২৩ জানুয়ারি ২০১৩) ছিলেন একজন দক্ষিণ আফ্রিকান ক্রিকেটার। তিনি পার্ল, কেপ প্রদেশ, জন্মগ্রহণ করেন এবং শিক্ষা গ্রহণ করেন গ্রাহামস্টাউন সেন্ট অ্যাণ্ড্রুজ কলেজে এবং কেপ টাউন বিশ্ববিদ্যাল থেকে। ১৯৬৩ থেকে ১৯৬৭ পর্যন্ত দক্ষিণ আফ্রিকার হয়ে টেস্ট খেলেছেন ১৫টি। তিনি বাঁহাতি স্পিনার হিসেবে শুরু করে পরে মিডল-অর্ডার ব্যাটসম্যান হিসেবেও নিজেকে প্রতিষ্ঠিত করেছিলেন।
তিনি দক্ষিণ আফ্রিকার বিশ্ববিদ্যালয়ের জন্য বামহাতি আর্ম স্পিনার হিসেবে প্রথম শ্রেণীর ক্রিকেট খেলা শুরু করেন এবং ১৯৬১ সালে ইংল্যান্ড সফরে দক্ষিণ আফ্রিকার ফেযেলা একাদশের প্রধান স্পিনার ছিলেন।
তিনি ১৯৫৮-৫৯ থেকে ১৯৬৫-৬৬ পর্যন্ত পশ্চিম প্রদেশ এরপর, ১৯৬৬-৬৭ থেকে ১৯৬৮-৬৯ পূর্ব প্রদেশের হয়ে খেলেছেন। এই সময়ে দুই দলেই অধিনায়কত্ত করেছেন।
তিনি আট টেস্টে দক্ষিণ আফ্রিকাকে নেতৃত্বে দিয়েছেন, এর মধ্যে চারটি ম্যাচে জয় পান এবং একটি হারেন। ১৯৬৬-৬৭ সালে সিরিজ বিজয় ছিল অস্ট্রেলিয়ার বিরুদ্ধে দক্ষিণ আফ্রিকার প্রথম সিরিজ জয়। এই সিরিজের পর তিনি ২৯ বছর বয়সে টেস্ট ক্রিকেট থেকে অবসর নেন।
১৯৯১ সালে দক্ষিণ আফ্রিকা আন্তর্জাতিক ক্রিকেটে ফেরার সময় তিনি ছিলেন নির্বাচকমণ্ডলীর চেয়ারম্যান। ১৯৯২ থেকে ১৯৯৯ পর্যন্ত কাজ করেছেন আইসিসি ম্যাচ রেফারি হিসেবেও।
২০১৩ সালের জানুয়ারি মাসে পোর্ট এলিজাবেথে খারাপ স্বাস্থ্যেরের কারণে মারা যান।
অ্যারন সোয়ার্টজ

অ্যারন সোয়ার্টজ মার্কিন ইন্টারনেট আন্দোলনকর্মী এবং প্রোগ্রামার। সোয়ার্টজ মাত্র ১৪ বছর বয়সে ওয়েব ফিডের আরএসএস তৈরি করে প্রযুক্তি জগতে বিস্ময় বালক হিসেবে পরিচিতি পান। পরবর্তীতে বিভিন্ন ওয়েব ফাইল সাধারণ জনগণের জন্য উন্মুক্ত করে ইন্টারনেটের 'নায়ক' বনে যান। সে অর্থনৈতিক ও প্রযুক্তিগত সমস্ত সীমাবদ্ধতা দূর করে সবার জন্য তথ্য ও জ্ঞান সহজলভ্য করার সংগ্রামে লিপ্ত ছিল।
মাত্র ১২ বছর বয়সে একটি কম্পিউটার সফটওয়্যার দিয়ে যাত্রা শুরু। ১৩ বছর বয়সে একটি অবাণিজ্যিক ওয়েবসাইট প্রতিষ্ঠার জন্য ‘আর্সডিজিটা প্রাইজ’ পেয়েছিল সোয়ার্টজ। ইন্টারনেটে ব্লগপোস্ট সঞ্চালনের স্বয়ংক্রিয় সংগঠিত ব্যবস্থা আরএসএস তৈরির কাজে খুব গুরুত্বপূর্ণ ভূমিকা পালন করেছিলেন ১৪ বছর বয়সে। এই ১৪বছর বয়সে যোগ দিয়েছিলেন অধ্যাপক লরেন্স লেসিগের সঙ্গে, তার ‘ক্রিয়েটিভ কমনস’ নামের ইন্টারনেট সংস্থা গড়ে তোলার কাজে। জনপ্রিয় সামাজিক যোগাযোগভিত্তিক সংবাদ সাইট ‘রেডিট’ প্রতিষ্ঠায় গুরুত্বপূর্ণ ভূমিকা পালন করেছিলেন তিনি। রেডিট ছিল একটি যৌথ উদ্যোগ, যুক্তরাষ্ট্রের প্রকাশনা প্রতিষ্ঠান কনডি ন্যাস্ট একসময় রেডিট কিনে নিলে প্রচুর টাকা পেয়েছিলেন সোয়ার্টজ।
যুক্তরাষ্ট্রের সবচেয়ে প্রভাবশালী দৈনিক নিউইয়র্ক টাইমস তার নামের আগে লেখে ‘পলিটিক্যাল অ্যাকটিভিস্ট’। ডেমোক্রেসিওয়াচ-খ্যাত এমি গুডম্যান তাকে বলেন ‘সোশ্যাল জাস্টিস অ্যাকটিভিস্ট’। অন্যরা ‘ফ্রি ডেটা অ্যাকটিভিস্ট’, ‘ইন্টারনেট ফ্রিডম অ্যাকটিভিস্ট’, ‘ক্রুসেডার ইন ওপেন ডেটা মুভমেন্ট’ ইত্যাদি নামে তাকে অভিহিত করেছে। উইকিলিকসের জুলিয়ান অ্যাসাঞ্জ ‘ইন্টারনেট ফ্রিডম ফাইটার’ বলতে যাদের বোঝাতে চান, অ্যারন সোয়ার্টজ তাদের সবচেয়ে সামনের সারির একজন যোদ্ধা যারা একদিকে রাষ্ট্রের নিরঙ্কুশ নিয়ন্ত্রণের হাত থেকে ইন্টারনেটকে রক্ষা করার লড়াই-সংগ্রাম চালিয়ে যাচ্ছে অন্যদিকে অনলাইনে ফাইল শেয়ারিং ব্যবস্থার মাধ্যমে মুনাফালোভী ব্যবসায়ীগোষ্ঠীর কাছ থেকে জনসাধারণের জন্য বিনা পয়সায় বুদ্ধিবৃত্তিক ও সৃজনশীল কর্ম বিতরণ করে চলেছে। তাদের মতে, তথ্য ও জ্ঞানের প্রবাহকে করতে হবে অবাধ ও সহজলভ্য।
ব্যক্তিগত গোপনীয়তা রক্ষা করে ইন্টারনেটের মাধ্যমে মানুষে মানুষে যোগাযোগ স্থাপনের স্বাধীন অধিকার (ফ্রিডম টু কানেক্ট) সুরক্ষিত করতে এবং তথ্য ও জ্ঞানের অভিগম্যতাকে সর্বজনীন ও সহজলভ্য করতে অ্যারন যেসব উদ্যোগ নিয়েছিল, তার মধ্যে যুক্তরাষ্ট্র সরকারের আদালতের নথিপত্র বিনা মূল্যে ও সহজে প্রত্যেক নাগরিকের পাওয়ার ব্যবস্থা করার জন্য ২০০৮ সালে সে সরকারি ওয়েবসাইট হ্যাক করেছিল এবং নামিয়ে ফেলেছিল প্রায় দুই কোটি নথিপত্র। এফবিআই তাকে জেরা করলেও তার বিরুদ্ধে মামলা করতে পারেনি।
২০১১ সালে অ্যারন জেস্টোর নামের অনলাইন আর্কাইভে এমআইটির কম্পিউটার সিস্টেমে ঢুকে ডাউনলোড করে ফেলেছিল প্রায় ৪৮ লাখ বৈজ্ঞানিক গবেষণাপত্র, একাডেমিক সন্দর্ভ, বুক রিভিউ যা সে ইন্টারনেটে ছেড়ে দিতে চেয়েছিল।
২৬ বছর বয়সী সোয়ার্টজকে নিউইয়র্কে তার অ্যাপার্টমেন্টে মৃত অবস্থায় পাওয়া যায়। নিউইয়র্কের পুলিশ এবং চিকিৎসকরা জানিয়েছেন, তিনি ফাঁস দিয়ে আত্মহত্যা করেছেন। ১১ জানুয়ারি সোয়ার্টজের মৃতদেহ পাওয়া গেছে সিলিং ফ্যানের সঙ্গে ঝুলন্ত অবস্থায়। পরিবার ও বন্ধু-সুহূদরা অভিযোগ করছে, এই মৃত্যু আসলে একটা হত্যাকাণ্ড।
দক্ষিণ এশীয় গেমস

দক্ষিণ এশীয় গেমস () চার-বার্ষিকভিত্তিতে প্রবর্তিত বহু-ক্রীড়া প্রতিযোগিতা হিসেবে দক্ষিণ এশিয়ার ক্রীড়াবিদগণ অংশগ্রহণ করে থাকেন। কিন্তু মাঝেমাঝেই এটি অনিয়মিতভাবে অনুষ্ঠিত হতে দেখা যায়। ১৯৮৩ সালে দক্ষিণ এশীয় ক্রীড়া সংস্থা গঠন করা হয়। সংস্থার নির্বাহী পরিচালনা পরিষদ কর্তৃক সর্বপ্রথম এ প্রতিযোগিতাটি ১৯৮৪ সালে নেপালের কাঠমান্ডুতে অনুষ্ঠিত হয়। ২০০৪ সাল পর্যন্ত এ প্রতিযোগিতার পূর্বেকার নাম ছিল দক্ষিণ এশীয় ফেডারেশন গেমস বা সাফ গেমস। এ সংস্থার বর্তমান সদস্য সংখ্যা হচ্ছে ৮। সার্কভূক্ত নতুন সদস্য দেশ হিসেবে আফগানিস্তান এ পর্যন্ত দু'টি প্রতিযোগিতায় অংশ নেয়। প্রতিষ্ঠাকালীন সময়ে বাংলাদেশ, ভুটান, ভারত, মালদ্বীপ, নেপাল, পাকিস্তান ও শ্রীলঙ্কা একাদশ প্রতিযোগিতার সবগুলোতেই অংশগ্রহণ করেছে। প্রায়শঃই এ প্রতিযোগিতাকে অলিম্পিক গেমসের এশীয় সংস্করণ হিসেবে গণ্য করা হয়।
১৯৮৪ সালে নেপালের রাজধানী কাঠমান্ডুতে প্রথম দক্ষিণ এশীয় গেমস প্রতিযোগিতা অনুষ্ঠিত হয়। গঠনতন্ত্র মোতাবেক প্রতি দুই বছর অন্তর নিয়মিতভাবে প্রতিযোগিতা আয়োজনের কথা থাকলেও মাঝে মাঝেই তা কক্ষচ্যুত হয়। এ সময় প্রতিযোগিতার নাম ছিল দক্ষিণ এশীয় ফেডারেশন গেমস বা সাফ গেমস। কিন্তু ২০০৪ সালে সংস্থার পরিচালনা পরিষদের ৩২তম সভায় গৃহীত সিদ্ধান্ত মোতাবেক আনুষ্ঠানিকভাবে ফেডারেশন শব্দটি বাদ দেয়া হয়। প্রতিযোগিতার গুরুত্ব ও দর্শক আকৃষ্টতার বিষয়টি চিন্তা করেই তা করা হয়েছিল।
প্রতিষ্ঠাকালীন সময় থেকেই ফুটবল খেলাটি দক্ষিণ এশীয় গেমসে অন্তর্ভুক্ত ছিল। বাংলাদেশের রাজধানী ঢাকায় অনুষ্ঠিত ২০১০ সালের প্রতিযোগিতায় প্রথমবারের মতো প্রমিলা ফুটবল খেলা বিষয়টি স্থান পায়।
এশিয়া অলিম্পিক কাউন্সিল

এশিয়া অলিম্পিক কাউন্সিল বা ওসিএ () এশিয়া মহাদেশে অনুষ্ঠিত বহু ক্রীড়া প্রতিযোগিতাসমূহের সর্বোচ্চ ক্রীড়া পরিচালনাকারী সংস্থা। ১৯৮২ সালে এটি প্রতিষ্ঠিত হয়। এশিয়ার বিভিন্ন দেশের ৪৫টি জাতীয় অলিম্পিক কমিটি সংস্থাটির বর্তমান সদস্য। তন্মধ্যে জাপান ও ফিলিপাইনের অলিম্পিক কমিটি প্রাচীন সদস্যরূপে ১৯১১ সালে আন্তর্জাতিক অলিম্পিক কমিটি (আইওসি) কর্তৃক স্বীকৃত। ২০০৩ সালে নবীনতম সদস্য হিসেবে পূর্ব তিমুর এশিয়া অলিম্পিক কাউন্সিলে যোগ দেয়।
কুয়েতের রাজধানী কুয়েত সিটিতে এশিয়া অলিম্পিক কাউন্সিলের সদর দফতর অবস্থিত। এর বর্তমান সভাপতি হিসেবে রয়েছেন কুয়েতের বিশিষ্ট রাজনীতিবিদ ও আন্তর্জাতিক অলিম্পিক কমিটির বর্তমান সদস্য শেখ ফাহাদ আল-সাবাহ।
এশিয়া অলিম্পিক কাউন্সিল এশিয়ার বিভিন্ন দেশে গঠিত জাতীয় অলিম্পিক কমিটি নিয়ে গঠিত। অনেকগুলো দেশের জাতীয় অলিম্পিক কমিটি ওএসি গঠনের পূর্বেই প্রতিষ্ঠিত হয়েছে। বর্তমানে মোট ৪৫টি জাতীয় অলিম্পিক কমিটি এ সংস্থার সদস্য। বাংলাদেশ অলিম্পিক সংস্থাও এর অন্যতম সদস্য। ম্যাকাওয়ের জাতীয় অলিম্পিক কমিটি এশিয়া অলিম্পিক কাউন্সিলের সদস্য হলেও এ কমিটি আন্তর্জাতিক অলিম্পিক কমিটি কর্তৃক স্বীকৃতি পায়নি। ফলে দেশটি অলিম্পিক গেমসে অংশগ্রহণ করতে পারে না।
ইসরায়েল একসময় এশীয় ক্রীড়া সংস্থার সদস্য ছিল। কিন্তু ১৯৮১ সালে এশিয়া অলিম্পিক কাউন্সিল থেকে দেশটি তাদের নাম প্রত্যাহার করে নেয়। বর্তমানে দেশটি ইউরোপীয় অলিম্পিক কমিটিতে তাদের সদস্য পদ অন্তর্ভুক্ত করেছে।
অ্যান্ড্রু ভিটারবি

অ্যান্ড্রু জেমস ভিটারবি একজন মার্কিন তড়িৎ প্রকৌশলী ও ব্যবসায়ী এবং কোয়ালকম এর সহ-প্রতিষ্ঠাতা। তিনি ভিটারবি অ্যালগরিদম এর উদ্ভাবক। তিনি ইউনিভার্সিটি অব সাউদার্ন ক্যালিফোর্নিয়ার ভিটারবি স্কুল অব ইঞ্জিনিয়ারিং এর তড়িৎ প্রকৌশল এর চেয়ারম্যান। তার ৫২ মিলিয়ন ডলার অনুদান এর প্রেক্ষিতে ২০০৪ সালে তার নামে এই অনুষদের নাম রাখা হয় ভিটারবি স্কুল অব ইঞ্জিনিয়ারিং।
ভিটারবি ম্যাসাচুসেট্‌স ইনস্টিটিউট অফ টেকনোলজি থেকে ১৯৫৭ সালে তড়িৎ প্রকৌশলে বিএস এবং এমএস ডিগ্রি অর্জন করেন। তিনি ইউনিভার্সিটি অব সাউদার্ন ক্যালিফোর্নিয়া থেকে ১৯৬৩ সালে পিএইচডি ডিগ্রি অর্জন করেন।
বেবী জামান

বেবী জামান (২৮ জানুয়ারি, ১৯৩৩ - ২৫ জানুয়ারি, ২০১৩) একজন বাংলাদেশি মঞ্চ, টিভি, চলচ্চিত্র অভিনেতা ও প্রযোজক।
১৯৩৩ সালের ভারতের বর্ধমানে তার জন্ম। চার ভাই তিন বোনের মধ্যে চৌধুরী বদরুজ্জামান (বেবী জামানের পারিবারিক নাম) ছিলেন মেজ। ছিলেন পেশায় একজন আইনজীবী। মা মোসলেমা খাতুন ছিলেন গৃহিণী। বর্ধমানেই এসএসসি পর্যন্ত পড়াশোনা করার পর ১৯৫৩ সালে তারা বাংলাদেশে চলে আসেন। থাকতেন ঢাকার গেন্ডারিয়াতে।
১৯৬২ সালের ২৭ মে রওশন আরার সাথে বিবাহ বন্ধনে আবদ্ধ হন তিনি। বেবী জামানের স্ত্রীর নাম রওশন আরা জামান, দুই ছেলে সাঈদুজ্জামান রোজেন, মাহমুদুজ্জামান রোমেন ও এক মেয়ে শারমীন জামান তিথি।
বেবী জামান ১৯৬৪ সালে কাজী খালেক পরিচালিত প্রথম ছবি ‘মেঘ ভাঙ্গা রোদ’ -এ প্রথম অভিনয় করেন। সুভাষ দত্তের পরিচালনায় তার অভিনীত ‘সুতরাং’ ছবিটিই বেবী জামান অভিনীত প্রথম মুক্তিপ্রাপ্ত ছবি। এ ছবিতে তিনি অভিনেত্রী কবরীর স্বামীর চরিত্রে অভিনয় করেছিলেন।
বেবী জামানের উল্লেখযোগ্য ছবিগুলো হচ্ছে- কাগজের নৌকা, ১৩ নম্বর ফেকু ওস্তাগার লেন, সুয়োরানি দুয়োরানি, দুই ভাই, জীবন থেকে নেয়া, জাল থেকে জ্বালা, মোহসীন, রাজলক্ষ্মী শ্রীকান্ত, সমাপ্তি, যোগ বিয়োগ, টাকা আনা পাই ইত্যাদি। সব মিলিয়ে ৫০ এর অধিক ছবিতে তিনি অভিনয় করেছেন। ছবিতে অভিনয় করার পাশাপাশি তিনি তিনটি ছবি প্রযোজনা করেছেন। এগুলো হচ্ছে যাহা বলিব সত্য বলিব, আলো ছায়া ও অপবাদ।
বিরল স্থল বন্দর

বিরল স্থল বন্দর দিনাজপুর শহর হতে প্রায় ১৫ কিলোমিটার পশ্চিমে অবস্থিত একটি সীমান্ত স্থল বন্দর। বিরল স্থল বন্দরের বাংলাদেশ অংশে রয়েছে দিনাজপুর জেলার বিরল উপজেলা এবং ভারত অংশে রয়েছে উত্তর দিনাজপুর জেলার রাধিকাপুর। বিরল স্থলবন্দর মূলত ছিল রেল কেন্দ্রিক।
২০০৫ সালর পূর্ব পর্যন্ত বিরলের ভারত-বাংলাদেশ উভয় অংশে মিটার গেজ রেল লাইন ছিল। ২০০৫ সালে ভারত তার অংশে মিটার গেজ রেল লাইন ব্রড গেজে রূপান্তর করেছে। যার কারণে আমদানী-রপ্তানী বাণিজ্য অনেকটা কমে যায়। বর্তমানে ভারতের রাধিকাপুর হয়ে রেলপথে মালামাল আমদানী কার্যক্রম চলছে। শুরু থেকেই বিরল স্থলবন্দর মূলত ছিল রেল কেন্দ্রিক। তবে দিনাজপুরের দ্বিতীয় স্থল বন্দর হিসেবে দিনাজপুরের বিরল স্থল বন্দর চালু কঅরার উদ্যোগ নেওয়া হয়েছে। স্থলবন্দরের স্থাপনের জন্য ১৭ একর জমি অধিগ্রহণ করা হয়েছে। ইতোমধ্যে বন্দরের অবকাঠামো নির্মাণ শুরু করা হয়েছে। বর্তমানে দেশের ৮টি স্থলবন্দরের প্রস্তাবনা সরকারের হাতে রয়েছে। এর মধ্যে বিরল স্থলবন্দরকে বেশি করে প্রাধান্য দেয়া হচ্ছে। প্রকল্প বাস্তবায়নের পর এটি হবে দেশের একমাত্র রেল ও সড়ক যোগাযোগ দুই সুবিধাসম্পন্ন বন্দর।
রবিশস্য

রবিশস্য, রবি ফসল, চৈতালি ফসল বা রবিখন্দ (, , ) গ্রীষ্মকালে রোপিত কৃষিজাত ফসল। চাষাবাদকৃত এ ফসল পরবর্তীতে গ্রীষ্মকালে উত্তোলন করা হয়। এ পরিভাষাটি আরবি শব্দ থেকে উদ্ভূত হয়েছে, যার অর্থ বসন্ত। রবিশস্য পরিভাষাটি ভারতীয় উপমহাদেশে ব্যাপকভাবে ব্যবহার করা হয়। এটি বসন্তকালীন ফসল হলেও ভারতীয় উপমহাদেশে প্রধানত শীতকালীন ফসলরূপে আখ্যায়িত। হেমন্তকালে বীজ বুনে যে ফসল কৃষক বসন্তকালে ঘরে তোলে তা-ই রবিশস্য।
আরবি ভাষায় "রবী" শব্দের অর্থ বসন্ত। মধ্য-নভেম্বর থেকে এপ্রিল পর্যন্ত রবি মৌসুমের মেয়াদকাল। শীতকালীন ফসলের জন্যে বর্ষাকালে সঞ্চিত পানি প্রধান উৎস হিসেবে ব্যবহৃত হয়। বিকল্প ব্যবস্থায় জমিতে সেচ প্রয়োগ করা হয়। গভীর কিংবা অগভীর নলকূপ, খাল-বিল, নদী-নালার পানি রবিশস্যের জন্য প্রয়োজন। খারিফ ফসলের জন্যে পর্যাপ্ত বৃষ্টিপাত প্রয়োজন হলেও তা রবিশস্যের জন্যেও ব্যাপক গুরুত্ব বহন করে। মৌসুমী বৃষ্টিপাতের পরপরই রবি ফসল উত্তোলন করা হয়। এপ্রিল/মে মাসেই সাধারণতঃ কৃষক রবিশস্য গুদামজাত করে থাকে।
গম, মসুর ডাল, যব, পেঁয়াজ, মটরশুটি ইত্যাদি ফসলকে প্রধান রবিশস্য হিসেবে বিবেচনা করা হয়। জানুয়ারি থেকে মার্চ মাসে উপমহাদেশের বাজারগুলো সবুজ ফসলে ভরে যায়। তন্মধ্যে ভরা মৌসুম হিসেবে ফেব্রুয়ারিকে ধরা হয়ে থাকে। খারিফ এবং রবি মৌসুমে অনেক ধরনের ফসল চাষাবাদ করা হয়। উপমহাদেশের কৃষিজাত ফসলগুলো অনেকাংশেই প্রকৃতি ও মৌসুমী বায়ুর উপর ব্যাপকভাবে নির্ভরশীল।
মৌসুমী বায়ুর প্রত্যাবর্তনের সাথে সম্পর্ক রেখে যে শস্যের চাষ করা হয় অর্থাৎ শীতের শুরুতে অক্টোবর-নভেম্বর মাসে যে শস্যের চাষ করা হয় তাকে রবি শস্য বলে।
এইসব ফসল শীতের শুরুতে রোপণ করা হয় এবং শীতের শেষ বা গ্রীষ্মকালের শুরুতে কাটা হয়।
গম, জোয়ার ,তৈলবীজ, আউস ধান, আলু, গাজর, কপি প্রভৃতি রবিশস্যের উদাহরণ।
এই চাষ জলসেচ নির্ভর হলেও শুষ্ক জমিতে শস্য উৎপাদন করা যায় ।
হেক্টরপ্রতি উৎপাদন বেশি হয়।
অক্টোবর থেকে নভেম্বর মাসের সময় এই শস্য রোপণ করা হয়।
এলিনর রুজাভেল্ট

অ্যানা এলিনর রুজাভেল্ট (; ; ১১ অক্টোবর, ১৮৮৪ - ৭ নভেম্বর, ১৯৬২) ছিলেন মার্কিন যুক্তরাষ্ট্রের রাষ্ট্রপতি ফ্রাঙ্কলিন ডি. রুজাভেল্টের স্ত্রী। ১৯৩৩ থেকে ১৯৪৫ সাল মেয়াদে সবচেয়ে দীর্ঘদিন তিনি মার্কিন যুক্তরাষ্ট্রের ফার্স্ট লেডি ছিলেন। এছাড়াও তিনি রাজনৈতিক ব্যক্তিত্ব ছিলেন। আমেরিকার নাগরিক অধিকার আন্দোলনের সাথে জড়িত ছিলেন। ১৯৪৫ সালে স্বামীর মৃত্যুর পর লেখকরূপে আবির্ভূত হন এবং মানবাধিকার বিষয়ে মুখপাত্র হিসেবে কাজ করেন। ফার্স্ট লেডি হিসেবে নতুন পথিকৃৎ হিসেবে পরিচিতি পেয়েছেন তিনি। মানবাধিকার বিষয়ে সহযোগিতার উদ্দেশ্যে বিভিন্ন জায়গায় ভ্রমণের সম্মানার্থে প্রেসিডেন্ট হ্যারি এস. ট্রুম্যান তাকে "বিশ্বের ফার্স্ট লেডিরূপে" আখ্যায়িত করেছিলেন।
নিউইয়র্কভিত্তিক অত্যন্ত সম্পদশালী ও জনপ্রিয় রুজাভেল্ট পরিবারে জন্মগ্রহণ করেছিলেন এলিয়ানর। কিন্তু শৈশবকাল অতিবাহিত করেছেন নিদারুণ শোকে। পিতা-মাতা উভয়েই মারা যান। পাশাপাশি ভাইদের একজনও মৃত্যুবরণ করেন। পনের বছর বয়সে তিনি লন্ডনের অ্যালেনউড অ্যাকাডেমিতে অধ্যয়ন করেন। সেখানে তিনি নারীবাদী প্রধান শিক্ষিকা ম্যারি সোভেস্ত্রে'র সংস্পর্শে এসে ব্যাপকভাবে প্রভাবান্বিত হন। যুক্তরাষ্ট্রে প্রত্যাগমন করে ১৯০৫ সালে ফ্রাঙ্কলিন ডি. রুজাভেল্টকে বিয়ে করেন। কিন্তু ফ্রাঙ্কলিনের মা তাদের বিয়েতে প্রতিবন্ধকতার পরিবেশ সৃষ্টি করেন। এছাড়াও ১৯১৮ সালে প্রকাশ পায় যে, ফ্রাঙ্কলিন "লুসি মার্সার" নাম্নী এক মহিলার সাথে প্রণয়াসক্ত ছিলেন। এ গুঞ্জনকে থামিয়ে দেন তিনি। ফ্রাঙ্কলিনের পোলিও রোগে আক্রান্ত হয়ে অংশবিশেষ অবশ হয়ে যাওয়ার পর তিনি ফ্রাঙ্কলিনকে ক্ষমা করেন ও রাজনীতিতে অংশগ্রহণ করতে সাহায্য করেন। তার পক্ষ হয়ে এলিয়ানর ভাষণসহ নির্বাচনী প্রচারণায়ও অংশগ্রহণ করেন। নিউইয়র্কের গভর্নর নির্বাচনের পর এলিনর নিয়মিতভাবে ফ্রাঙ্কলিনের পক্ষে জনসমাবেশে অংশ নিতেন।
ফাঙ্কলিন ডি. রুজাভেল্ট মার্কিন যুক্তরাষ্ট্রের রাষ্ট্রপতি হিসেবে নির্বাচিত হওয়ায় ঐ সময়ে এলিনর রুজভেল্ট ফার্স্ট লেডির মর্যাদায় অভিষিক্ত হন ও বৈশ্বিকভাবে সমাদৃত হন। কিন্তু জাতিগত বিষয়ে হস্তক্ষেপ ও ভূমিকা রাখায় তিনি যথেষ্ট বিতর্কের সৃষ্টি করেন। তিনিই হচ্ছেন প্রথম মার্কিন রাষ্ট্রপতির পত্নী যিনি সংবাদ সম্মেলনে কথা বলেছেন, সংবাদপত্রে লিখেছেন এবং জাতীয় সম্মেলনে বক্তৃতা প্রদান করেছেন। কিছু কিছু বিষয় বাদে তিনি তার স্বামীর শাসননীতির সাথে একমত হতে পারেনি। ওয়েস্ট ভার্জিনিয়ার আর্থারডেল এলাকায় পরীক্ষামূলকভাবে বেকার খনি শ্রমিকদের পরিবারদেরকে নিয়ে একটি সমাজ ব্যবস্থা গড়েন যা পরবর্তীতে ব্যর্থতায় পর্যবসিত হয়। কর্মক্ষেত্রে নারীর অবস্থান নিয়ে পরামর্শমূলক কথকতা, আফ্রো-আমেরিকান ও জাপান-আমেরিকানদের নাগরিক অধিকার এবং দ্বিতীয় বিশ্বযুদ্ধের শরণার্থীদের অধিকার নিয়ে ভূমিকা রেখেছেন তিনি।
স্বামীর মৃত্যুর পর এলিয়ানর তার জীবনের বাকী সময়টুকুতে রাজনৈতিক আন্দোলনের সাথে জড়িত ছিলেন। তিনি মার্কিন প্রশাসনকে নবগঠিত জাতিসংঘে যোগ দিতে ক্রমাগত চাপ প্রয়োগ করেন। এছাড়াও তিনি জাতিসংঘের ধারণাকে সমর্থন যুগিয়েছেন এবং পরবর্তীকালে জাতিসংঘে মার্কিন যুক্তরাষ্ট্রের প্রথম প্রতিনিধিরূপে মনোনীত হয়েছিলেন। মানবাধিকার বিষয়ে জাতিসংঘের কমিশনে প্রথম সভাপতিত্ব করেন তিনি। সার্বজনীন মানবাধিকার সনদের খসড়া নীতিমালার সাথে অন্যান্যদের সাথে তিনিও ওতপ্রোতভাবে জড়িত ছিলেন। এরপর তিনি জন এফ. কেনেডি প্রশাসনের "নারীর মর্যাদা শীর্ষক প্রেসিডেনশিয়াল কমিশনের" সভাপতির দায়িত্ব পালন করেন। এলিনর রুজাভেল্ট মারা যাবার পর তাকে "বিশ্বে প্রভাববিস্তাকারী অন্যতম নারী" ও "বিশ্বের সর্বত্র সম্মানীয়া" হিসেবে অভিহিত করা হয়ে থাকে। ১৯৯৯ সালে তিনি গলাপ'স কর্তৃক "বিংশ শতকের সেরা ব্যক্তিত্বদের একজনরূপে" শীর্ষ দশে স্থান পান।
শেখ জামাল ধানমন্ডি ক্লাব

লেফটেন্যান্ট শেখ জামাল ধানমন্ডি ক্লাব লিমিটেড ঢাকা ধানমন্ডির একটি ক্রীড়া ক্লাব। ক্লাবটির প্রতিষ্ঠাতার নাম যোগ করার আগে এটি ধানমন্ডি ক্লাব হিসেবে পরিচিত ছিল। ২০১০ সাল ক্লাবটি শেখ জামাল ধানমন্ডি ক্লাব নামে আত্মপ্রকাশ করে। তারা বাংলাদেশ প্রিমিয়ার লিগের বর্তমান চ্যাম্পিয়ন। ২০১৪ সালের ভারতের আইএফএ শীল্ডে তারা রানার-আপ হয়।
২০১০ সালে ধানমন্ডি ক্লাব শেখ জামাল ধানমন্ডি ক্লাব নাম নিয়ে বাংলাদেশের ঘরোয়া ফুটবলে খেলা শুরু করে। ২০০৯-১০ মৌসুম থেকে প্রথম মাঠে নামে দলটি।
২০২২-২৩ মৌসুমের জন্য শেখ জামাল ধানমন্ডি ক্লাবের খেলোয়াড়।
২০১৩ সালে বঙ্গবন্ধু জাতীয় স্টেডিয়ামে আটবারের চ্যাম্পিয়ন আবাহনীকে ৩-০ গোলে হারিয়ে ফেডারেশন কাপ জয় করে শেখ জামাল ধানমন্ডি ক্লাব। ২০১০ সাল থেকে পরপর চার বছর ফেডারেশন কাপের ফাইনাল খেলে শেখ জামাল। ২০১০-এ প্রথমবার আবাহনীর কাছে হেরে যায় ৫-৩ গোলে। ২০১১ সালে বিজেএমসিকে ৩-১ গোলে হারিয়ে প্রথমবারের মতন চ্যাম্পিয়ন হয়।
২০০০ সালে শেখ জামাল ধানমন্ডি ক্লাব বুদ্ধ সুব্বা গোল্ডকাপ জয় করে। সেই প্রতিযোগিতাতে অবশ্য দলটি ধানমন্ডি ক্লাব নামেই খেলেছিল।
২০১১ সালে পোখারা স্টেডিয়ামে টুর্নামেন্টের ফাইনালে শেখ জামাল ১-০ গোলে পরাজিত করে নেপাল আর্মিকে। নির্ধারিত ৯০ মিনিটে গোলশূন্যভাবে শেষ হলে খেলা গড়ায় অতিরিক্ত সময়ে। ১০৫ মিনিটে নাইজেরিয়ান ফরোয়ার্ড ইয়োকো গোল করে শেখ জামালকে এনে দেন প্রথম পোখারা কাপের শিরোপা। চ্যাম্পিয়ন হওয়ায় ২ লাখ ৫০ হাজার রুপি পুরস্কার পায় শেখ জামাল ধানমণ্ডি ক্লাব। কাঠমান্ডুর বাইরে সবচেয়ে বেশি প্রাইজমানির টুর্নামেন্ট পোখারা কাপ।
২০১৪ সালে ভারতের আইএফএ শিল্ড কাপের ফাইনালে ওঠে শেখ জামাল। ফাইনালে ওঠার জন্য শেখ জামাল ধানমন্ডি ক্লাব ইস্ট বেঙ্গল ও মোহনবাগান ফুটবল দলকে হারায় । ফাইনালে কলকাতা মোহামেডানের কাছে সনি নর্দের বিতর্কিত লাল কার্ডের সুবাদে টাইব্রেকারে গড়ানো ম্যাচে পরাজিত হয় ।
২০১৪ সালে ভুটানে অনুষ্ঠিত কিংস কাপ জয় করে শেখ জামাল ক্লাব । তারা গ্রুপ পর্বে ভারতের মোহনবাগান,ভুটানের দ্রুক ইউনাইটেড এবং থাইল্যান্ডের নাখন রাতসাজিং মাজদা দলকে নিয় গড়া গ্রুপ থেকে ২ জয় এবং ১ ড্র নিয়ে সেমিফাইনালে ওঠে । সেমিতে নেপালের মানাং মারসিয়ানদি এবং ফাইনালে ভারতের পুনে এফসি কে হারিয়ে শেখ জামাল ধানমন্ডি ক্লাব চ্যাম্পিয়ন হয় ।
বাংলাদেশের জাতীয় দলের ফুটবলাররা ছাড়াও হাইতিয়ান স্ট্রাইকার সনি নর্দে, ওয়েডসন এবং নাইজেরিয়ার ডালিংটনও নিয়মিত খেলেন শেখ জামালের হয়ে।
তড়িৎ ক্ষেত্র

তড়িৎ ক্ষেত্র (কখনো কখনো সংক্ষিপ্তাকারে E-ক্ষেত্র লেখা হয়) বলতে কোন বৈদ্যুতিকভাবে আহিত কণা যেখানে অবস্থান করে তার চারিদিকে যতদূর পর্যন্ত আধানটির বলের প্রভাব (আকর্ষণ জনিতও হতে পারে, আবার বিকর্ষণ জনিতও হতে পারে) বিস্তৃত থাকে, সেই অঞ্চলকে বোঝায়। তড়িৎ ক্ষেত্র আধানকে বেষ্টন করে রাখে এবং এই ক্ষেত্রের অন্যন্য বস্তুর ওপর আকর্ষণ বা বিকর্ষণের মাধ্যমে বল প্রয়োগ করে। একটি বৈদ্যুতিক ক্ষেত্রের বৈদ্যুতিকভাবে আহিত কণার জন্য অথবা সময়ের সাথে চৌম্বক ক্ষেত্রের পরিবর্তনের জন্য হতে পারে।
এটি একটি ভেক্টর রাশি।
বৈদ্যুতিক ক্ষেত্র উপরিপাত নীতি মেনে চলে।
একটি বিন্দুতে তড়িৎ ক্ষেত্র E তড়িৎ বিভবের(V) ঋণাত্মক গ্রেডিয়েন্টের সমান
কোনো বিন্দু চার্জের তড়িৎ ক্ষেত্রের মধ্যে একটি ধনাত্মক একক চার্জ স্থাপন করলে সেটি যে বল অনুভব করে তাকে তড়িৎ ক্ষেত্র প্রাবল্য বা বল বা ত্রীবতা বলে।
ম্যারিসা ম্যায়ের

ম্যারিসা ম্যায়ের (উচ্চারণ: ; জন্ম: ৩০ মে, ১৯৭৫) একজন আমেরিকান ব্যাবসায়িক নির্বাহী। তিনি বিশ্বখ্যাত ইন্টারনেট সেবাদাতা প্রতিষ্ঠান ইয়াহু! এর প্রধান নির্বাহী কর্মকর্তা। তার আগে তিনি গুগলের একজন নির্বাহী কর্মকর্তা ও মুখপাত্র হিসেবে দীর্ঘ দিন কাজ করেছেন। ফরচুন ৫০০ নামক একটি প্রতিষ্ঠানের কনিষ্ঠ প্রধান নির্বাহী কর্মকর্তা হয়েছিলেন। এবং "ফরচুন পত্রিকা-"কর্তৃক ২০১২ সালের যুক্তরাষ্ট্রের ক্ষমতাবান মহিলা ব্যবসায়ী ব্যক্তিত্বের মধ্যে ১৪ তম হন।
ওরিয়ান্থি

ওরিয়ান্থি প্যানাগারিস (জন্ম ১৯৮৫ সালের ২২ জানুয়ারি) গ্রিক-অস্ট্রেলিয়ান গিটারিস্ট। বিশ্বে যেসব মেয়ে গিটারিস্ট হিসেবে নিজেদের যোগ্যতা সবার সামনে তুলে ধরেছেন তার মধ্যে ওরিয়ান্থি অন্যতম।
ওরিয়ান্থি দক্ষিণ অস্ট্রেলিয়ার অ্যাডিলেডে জন্মগ্রহণ করেছিলেন। মাত্র তিন বছর বয়সে তিনি পিয়ানো শেখা শুরু করেন। বাবার আগ্রহেই তার গিটার শেখার শুরু। ১১ বছর বয়সে তিনি ইলেকট্রিক গিটার হাতে নেন। মাত্র ১৪ বছর বয়সেই ইংল্যান্ডে ও ফ্রান্সের বিভিন্ন ব্যান্ডের সঙ্গে বাজানোর অভিজ্ঞতা হয় তার। ওরিয়ান্থি জীবনে প্রথমবারের মতো মঞ্চে গিটার বাজান স্টিভ ভাই নামে একজন বিশ্ববিখ্যাত গিটারিস্টের অনুষ্ঠানে। এরপর ১৮ বছর বয়সে তার সৌভাগ্য হয় কার্লোস সান্টানা নামে আরেক বিশ্ববিখ্যাত গিটারিস্টের সঙ্গে বাজানোর। ২০০৩ সালের ৩০ মার্চ মেমোরিয়াল ড্রাইভ কনসার্টের শুরুতে শব্দ পরীক্ষা করার সময় সান্টানা ওরিয়ান্থিকে মঞ্চে উঠে তার সঙ্গে বাজাতে বলেন। পরে তিনি ওরিয়ান্থিকে ওই অনুষ্ঠানে তার সঙ্গে কিছুক্ষণ বাজানোর জন্য আমন্ত্রণ করেন।
ওরিয়ান্থির জীবনের মোড় ঘোরানোর মতো আরও কিছু সাফল্যের মধ্যে আছে ৫১তম বার্ষিক গ্র্যামি অ্যাওয়ার্ডসে বাজানো। ওখানে তিনি ক্যারি আন্ডারউডের লিড গিটারিস্ট হিসেবে ছিলেন। পরবর্তী সময়ে ক্যারি আন্ডারউডে তাকে নিয়মিত বাজানোর আমন্ত্রণ জানানো হয়। বিশ্ব-বিখ্যাত পপ-সম্রাট মাইকেল জ্যাকসন ইউটিউবে ওরিয়ান্থির ভিডিও দেখেন। মাইকেল জ্যাকসনের সঙ্গে ওরিয়ান্থির বাজানোরও কথা হয়েছিল। গ্র্যামি অ্যাওয়ার্ডের ওই অনুষ্ঠানের দিনেও মাইকেল জ্যাকসনের দল তার বাজানো দেখে এবং তার সঙ্গে চুক্তিবদ্ধ হয়। ‘দিস ইজ ইট’ নামের মাইকেল জ্যাকসনের কনসার্ট হওয়ার আগেই অবশ্য মাইকেল জ্যাকসন মৃত্যুবরণ করেন। ওরিয়ান্থি বিশ্বের অনেক নামকরা সংগীতশিল্পীর সঙ্গে কাজ করেছেন। বলিউডের রকস্টার চলচ্চিত্রের সাদ্দা হক গানের জন্য এ. আর. রহমানের সঙ্গেও তিনি কাজ করেন।
২০০৫ সালে পল রিড স্মিথের (পিআরএস) কাছে কার্লোস সান্টানা ওরিয়ান্থিকে তুলে ধরেন। এর পরই ওরিয়ান্থির নামেও পিআরএসের কয়েকটি গিটার মডেল বাজারে আসে। ওরিয়ান্থি বর্তমানে অ্যালিস কুপারের ব্যান্ডের স্থায়ী সদস্য হিসেবে গিটার বাজাচ্ছেন।
হার্বিন আন্তর্জাতিক বরফ এবং তুষার ভাস্কর্য উৎসব

হারবিন বরফ উৎসব () হচ্ছে চীনের উত্তর-পূর্বাঞ্চলের শহর হার্বিনের শীতল-স্থাপত্য। জিলিয়ান প্রদেশের হার্বিন শহরের জিনগুয়েতান ন্যাশনাল ফরেস্ট নামের লেক ঘেরা পার্কে এ উৎসবের আয়োজন করা হয়ে থাকে। প্রতিবছর জানুয়ারির ৫ তারিখ থেকে হার্বিনে প্রদেশের হেলোজিঙ্গ শহরে আয়োজিত হয় হার্বিন ইন্টারন্যাশনাল আইস অ্যান্ড স্নো স্কাল্পচার ফেস্টিভ্যাল এবং এটি চলে ফেব্রুয়ারি ২৫ তারিখ পর্যন্ত। উৎসবের গোড়াপত্তন হয়েছিল ১৯৬৩ সালে। তবে টানা আয়োজিত হচ্ছে ১৯৮৫ সাল থেকে।
সাইবেরিয়ার খুব কাছেই হারবিন শহর। গ্রীষ্মে হারবিনের গড় তাপমাত্রা থাকে ২১ দশমিক ২ ডিগ্রি সেলসিয়াস। শীতকালে থাকে মাইনাস ১৬ দশমিক ৮ ডিগ্রি। বার্ষিক সর্বনিম্ন তাপমাত্রা নামতে পারে মাইনাস ৩৫ ডিগ্রি সেলসিয়াস পর্যন্ত। আর হারবিন শহরের পাশ দিয়ে বয়ে গেছে সোংহুয়া নদী।
হারবিন উৎসবে থাকে নানা আয়োজন। তার মধ্যে প্রধান আকর্ষণ হলো বরফের অট্টালিকা আর স্থাপত্য। এ ছাড়া থাকে তুষার দিয়ে গড়া পৌরাণিক সব চরিত্র, বিভিন্ন প্রাণীর অবয়ব কিংবা প্রাচীন প্রাসাদ। সোংহুয়া নদী থেকে দুই-তিন ফুট চওড়া বরফের চাঁই এনে তৈরি করা হয় অট্টালিকাগুলো। বরফ কাটতে ব্যবহূত হয় বিশেষ বিশেষ বাটালি, কুঠার ও করাত। আর বরফগুলো আলোকভেদী করার জন্য শিল্পীরা ব্যবহার করেন বিশুদ্ধ পানি। অট্টালিকাগুলো দাঁড়িয়ে গেলে সাজানো হয় বর্ণিল আলো দিয়ে। ব্যবহার করা হয় লেজার।
হারবিন ইন্টারন্যাশনাল আইস অ্যান্ড স্নো স্কাল্পচার ফেস্টিভ্যালে থাকে কয়েকটি বিভাগ। একেকটি বিভাগে চলে একেক রকম ‘শীতল প্রদর্শন’। যেমন আইস অ্যান্ড স্নো ওয়ার্ল্ডে গেলে দেখা মেলে দুনিয়ার সবচেয়ে বড় ও মজার মজার সব বরফ-ভাস্কর্য। ঝাওলিন পার্কে গেলে চোখ জুড়াবে বরফের বিচিত্র লণ্ঠন দেখে। তুষারের অন্য রূপ চোখে পড়ে সান আইল্যান্ড সিনিক এরিয়ায়। তুষার-জাদুঘরও আছে।
ব্যারি শার্পলেস

কার্ল ব্যারি শার্পলেস একজন মার্কিন রসায়নবিজ্ঞানী। তিনি ২০০১ ও ২০২২ সালে রসায়নে নোবেল পুরস্কার লাভ করেন। তিনি ক্রিপস রিসার্চ রসায়ন বিভাগের সঙ্গে যুক্ত। প্রায় দুই দশক আগে ক্লিক রসায়ন নিয়ে কাজ শুরু করেছিলেন। গবেষণায় দেখা গিয়েছে, ক্লিক রসায়ন নির্ভরযোগ্য রসায়ন। এখানে প্রতিক্রিয়া দ্রুত ঘটে এবং অযাচিত বস্তুগুলোকে এড়ানো সম্ভব হয়। প্রায় দুই দশক ধরে ক্লিক রসায়ন নিয়ে কাজ করার জন্য তিনি ২০২২ সালেও নোবেল পুরস্কার লাভ করেন।
শার্পলেস ফিলাডেলফিয়ায় জন্মগ্রহণ করেন। তিনি ১৯৬৩ সালে ডার্টমাউথ কলেজ থেকে বিএ এবং ১৯৬৮ সালে স্ট্যানফোর্ড বিশ্ববিদ্যালয় থেকে পিএইচডি ডিগ্রি অর্জন করেন। তিনি স্ট্যানফোর্ড বিশ্ববিদ্যালয় ও হার্ভার্ড বিশ্ববিদ্যালয় এ ডক্টরেটোত্তর গবেষণা করেন। তিনি ম্যাসাচুসেট্‌স ইনস্টিটিউট অফ টেকনোলজি ও স্ট্যানফোর্ড বিশ্ববিদ্যালয় এ অধ্যাপনা করেন।
রিচার্ড শ্রক

রিচার্ড রয়েস শ্রক একজন মার্কিন রসায়নবিজ্ঞানী। তিনি ২০০৫ সালে রসায়নে নোবেল পুরস্কার লাভ করেন।
তিনি ১৯৬৭ সালে ইউনিভার্সিটি অব ক্যালিফর্নিয়া, রিভারসাইড থেকে বিএ এবং ১৯৭১ সালে হার্ভার্ড বিশ্ববিদ্যালয় থেকে পিএইচডি ডিগ্রি অর্জন করেন। তিনি ১৯৭৫ সালে ম্যাসাচুসেট্‌স ইনস্টিটিউট অফ টেকনোলজিতে শিক্ষক হিসেবে যোগ দেন এবং ১৯৮০ সালে পূর্ণ অধ্যাপক পদে উন্নীত হন।
হংকং আন্তর্জাতিক বিমানবন্দর

হংকং আন্তর্জাতিক বিমানবন্দর হংকং-এর জাতীয় বিমানবন্দর। চেক ল্যাপ কক দ্বীপে অবস্থিত হওয়ায় বিমানবন্দরটি চেক ল্যাপ কক এয়ারপোর্ট নামেও পরিচিত। ১৯৯৮ সালে এই বিমানবন্দরের কার্যক্রম শুরু হয়। এটি একটি গুরুত্বপূর্ণ আঞ্চলিক যোগাযোগ কেন্দ্র। এটি বিশ্বের অন্যতম বৃহৎ বিমানবন্দর। এয়ারপোড়্রট অথরিটি হংকং এটি পরিচালনা করে। ক্যাথে প্যাসিফিক, ড্রাগন এয়ার, হংকং এয়ারলাইন্স, হংকং এক্সপ্রেস এয়ারওয়েজ এবং এয়ার হংকং একে প্রধান কেন্দ্র হিসেবে ব্যবহার করে। এই বিমানবন্দরটি বিশ্বের ১৫০টি শহরের সাথে হংকং এবং চীনকে সংযুক্ত করেছে।
হংকং এর অর্থনীতিতে এই বিমানবন্দর গুরুত্বপূর্ণ অবদান রাখে। প্রায় ৬০০০০ জন মানুষের কর্মস্থল এই বিমানবন্দর। ৯০টি এয়ারলাইন্স এই বিমানবন্দর ব্যবহার করে। ২০১১ সালে ৫৩,৩১৪,২১৩ যাত্রী এই বিমানবন্দর দিয়ে চলাচল করেছে। যাত্রী চলাচলের দিক থেকে এটি বিশ্বের ১০ম বৃহত্তম বিমানবন্দর। এছাড়া কার্গো পরিবহনের দিক থেকে এটি মেম্ফিস ইন্টারন্যাশনাল এয়ারপোর্টকে অতিক্রম করে বিশ্বের সবচেয়ে ব্যস্ত বিমানবন্দর হয়েছে।
শ্রীশচন্দ্র চট্টোপাধ্যায়

শ্রীশচন্দ্র চট্টোপাধ্যায় (জন্ম: ১১ সেপ্টেম্বর, ১৮৭৩ - মৃত্যু: ?, ১৯৬৬) ছিলেন তদানীন্তন পাকিস্তান গণ-পরিষদের সদস্য। একাধারে তিনি ছিলেন শিক্ষক, আইনজীবী, ভারতবিভাগ প্রস্তাবের ঘোরবিরোধী। ঢাকার চুরাইন (সম্ভবতঃ জুরাইন) এলাকায় জন্মগ্রহণ করেন। তার পিতার নাম ছিল নবীনচন্দ্র চট্টোপাধ্যায়। ১৯৬২ সালে পাকিস্তান ত্যাগ করে ভারতবর্ষে চলে যান। তিনি জাতীয়তাবাদী আন্দোলনের ভাবধারায় প্রভাবান্বিত ছিলেন।
হিন্দু জাতিভেদ প্রথা ও ছুঁৎমার্গের ঘোর বিরোধী ছিলেন। বিভিন্ন সময়ে বন্যা, দুর্ভিক্ষ এবং মহামারীতে সেবাকাজে জড়িয়েছেন নিজেকে। প্রাথমিক শিক্ষাবিস্তার তথা গান্ধীজীর পরিকল্পিত বুনিয়াদী শিক্ষা-প্রসারে ব্যাপক উৎসাহী ব্যক্তিত্ব ছিলেন তিনি।
১৮৯৩ সালে নারায়ণগঞ্জ স্কুল থেকে এন্ট্রান্স পাস করে ঢাকা জগন্নাথ কলেজে ভর্তি হন। সেখান থেকে ১৮৯৫ সালে এফ.এ., ১৮৯৭ সালে ঢাকা কলেজ থেকে বি.এ. ও ১৯০৪ সালে বি.এল. পাশ করেন। কলেজ জীবনে বিপ্লবী অনুশীলন দলের ব্যায়াম সমিতিতে যোগ দিয়েছিলেন। অতঃপর ১৮৯৭ সাল থেকে ১৯০৫ সাল পর্যন্ত সময়কালে নারায়ণগঞ্জ স্কুলে শিক্ষকতা করেছেন। সেখানে তিনি ইতিহাস ও গণিত বিষয় পড়াতেন। তারপর থেকে জাতীয়তাবাদী আন্দোলনে সক্রিয় হন।
ঢাকা ষড়যন্ত্র, বরিশাল ষড়যন্ত্র ও গৌহাটি গুলিবর্ষণ মামলায় উকিলরূপে আসামীপক্ষ সমর্থন করেন। অসহযোগ আন্দোলনে যোগ দিয়ে আইন ব্যবসায় ছেড়ে দেন। দেশবন্ধু চিত্তরঞ্জন দাসকে স্বরাজ্য দল গঠনে প্রভূতঃ সাহায্য করেন।
১৯২৬ সালে একটি বক্তৃতার জন্য তিনি কারাদণ্ডে দণ্ডিত হন। ১৯২৮ সালে কলকাতা কংগ্রেসে গান্ধীজীর ডোমিনিয়ন স্ট্যাটাস দাবি প্রস্তাবের প্রবল বিরোধিতা করেন। ১৯৩২ সালে পুনরায় ডুর্নো গুলিবর্ষণ মামলায় তাকে আবারো কারাদণ্ডে দণ্ডিত করা হয়। ১৯৩৫ সালে ঢাকা জেলা কংগ্রেসের সভাপতি হিসেবে মনোনীত হন। ১৯৪২ সালে ভারত-ছাড় আন্দোলনে যোগ দেন তিনি। ভারতবিভাগ প্রস্তাবের ঘোরতর বিরোধিতা করেছেন। ভারত বিভাজনের পর তিনি পাকিস্তানে থেকে যান। ১৯৪৮ থেকে ১৯৫৫ সাল পর্যন্ত পাকিস্তান গণ-পরিষদের সদস্য ছিলেন। পাকিস্তানের প্রতিনিধিরূপে বিভিন্ন বৈদেশিক সম্মেলনে যোগ দেন।
খুরশীদ জাহান হক

খুরশীদ জাহান হক (১১ আগস্ট ১৯৩৯ - ১৪ জুন ২০০৬; চকলেট আপা নামেও পরিচিত) ছিলেন একজন বাংলাদেশী রাজনীতিবিদ, সাবেক সংসদ সদস্য। তিনি বাংলাদেশের সাবেক প্রধানমন্ত্রী বেগম খালেদা জিয়ার বড় বোন। সাবেক পেট্রোবাংলার চেয়ারম্যান মোজাম্মেল হক তার স্বামী ছিলেন।
খুরশীদ জাহান হক বেঙ্গল প্রেসিডেন্সির দিনাজপুর জেলার বালুবাড়িতে ১১ আগস্ট ১৯৩৯ সালে জন্মগ্রহণ করেন । তিনি ফেনী জেলার ফুলগাজীতে একটি বাঙালি মুসলিম পরিবারের সদস্য ছিলেন।
তিনি ছিলেন চা-ব্যবসায়ী ইস্কান্দার আলী মজুমদারের কন্যা, যিনি ছিলেন সালামত আলী মজুমদারের পুত্র, যিনি ছিলেন আজগর আলী মজুমদারের পুত্র, যিনি ছিলেন নাহার মুহম্মদ খানের পুত্র, যিনি ছিলেন মুরাদ খানের পুত্র। ১৬ শতকের মধ্য প্রাচ্যের অভিবাসী।  তার মা তৈয়বা মজুমদার ছিলেন চাঁদবাড়ির (বর্তমানে উত্তর দিনাজপুর জেলায়)।
স্থানীয় স্কুল থেকে ম্যাট্রিকুলেশনের পর, তিনি কুমুদিনী কলেজে ভর্তি হন ও সেখান থেকে ১৯৫৮ সালে বিএ ডিগ্রি লাভ করেন।
তিনি ১৯৫৬ সালে কুদুমিনি কলেজ ছাত্র সংসদের সাধারণ সম্পাদক (১৯৫৬-৫৭) নির্বাচিত হন। তিনি ১৯৯১ সালে জাতীয় সংসদের সংরক্ষিত আসনের সদস্য হন। তিনি ১৯৯৬ ও ২০০১ সালে দিনাজপুর-৩ আসনের এম পি নির্বাচিত হন। তিনি বাংলাদেশ সরকারের মহিলা ও শিশু বিষয়ক মন্ত্রী ছিলেন। তিনি ১৪ জানুয়ারী, ২০০৬ সালে মৃত্যুবরণ করেন। মৃত্যুর আগে তিনি বাংলাদেশ জাতীয়তাবাদী দল (বিএনপি)-এর ভাইস- চেয়ারম্যান ছিলেন।
বায়তুল্লাহ মেহসুদ

বায়তুল্লাহ মেহসুদ জঙ্গি প্রধান যিনি বেঁচে আছেন না মারা গেছেন তা নিয়ে গণমাধ্যমসহ পাকিস্তান ও মার্কিন সেনামহলে আলোচনার অন্ত নেই। এদিকে পাকিস্তানি তালেবান তার মৃত্যুর খবর অস্বীকার করেছে। তারা দাবি করেছে তাদের নেতা সুস্থ আছেন এবং ‘জিহাদি’ নির্দেশনা দিয়ে যাচ্ছেন। ধর্মীয় উগ্রবাদ আর সন্ত্রাসে জর্জরিত পাকিস্তানে নিরাপত্তাব্যবস্থা এমনকি সার্বভৌমত্বের প্রতিও হুমকি হিসেবে পরিগণিত মেহসুদের বিরুদ্ধে অনেক দিন ধরেই সর্বাত্মক সেনা অভিযান চলছিল।
সত্তর দশকের গোড়ার দিকে মেহসুদ অনগ্রসর ওয়াজিরিস্তানের বান্নু জেলার লন্দি গ্রামে জন্মগ্রহণ করেন। তিনি প্রাথমিক পাঠ নেন স্থানীয় মাদ্রাসায়। আশির দশকের গোড়ার দিকে সোভিয়েত ইউনিয়ন আফগানিস্তানে দখলদারি চালালে বিপুলসংখ্যক পাকিস্তানি মাদ্রাসাছাত্রকে পাকিস্তানের কেন্দ্রীয় গোয়েন্দা সংস্থা আইএসআই রিক্রুট করে আফগান যুদ্ধের জন্য। সেই দলে যোগদান করেন মেহসুদ। সেই থেকে তার পথচলা সহিংসতার রাস্তায়।
নাইন-ইলেভেনে মার্কিন যুক্তরাষ্ট্রে সন্ত্রাসী হামলার পর যুক্তরাষ্ট্র যখন আফগানিস্তানে হমলা শুরু করে তখন বায়তুল্লাহ মেহসুদের কোনো খ্যাতি ছিল না। ২০০৭ সালে তিনি পাকিস্তানের বিবদমান কিছু দলকে একত্রিত করে উত্তর-পশ্চিম সীমান্ত প্রদেশ ও দক্ষিণ ওয়াজিরিস্তানে গঠন করেন তেহরিক-ই-তালেবান পাকিস্তান। পরবর্তী সময়ে উত্তর-পশ্চিম সীমান্ত প্রদেশে শরিয়া আইন চালুর দাবিতে মেহসুদের নেতৃত্বে তালেবানরা পাকিস্তান সেনাবাহিনীর বিরুদ্ধে যুদ্ধ শুরু করে। পাকিস্তান এবং তাদের ঘনিষ্ঠ মিত্র মার্কিন যুক্তরাষ্ট্র মেহসুদের বাহিনীকে আল কায়দার অংশ হিসেবে জঙ্গি গোষ্ঠী আখ্যায়িত করে। তবে পাশ্চাত্যের কোনো লক্ষ্যবস্তুতে মেহসুদ হামলা পরিচালনা করেননি।
বায়তুল্লাহ মেহসুদ ‘স্বপ্ন’ দেখতেন শরিয়া শাসনের। শরিয়া শাসন প্রতিষ্ঠার জন্য পাকিস্তানকে সন্ত্রাসের আখড়ায় পরিণত করেন বায়তুল্লাহ মেহসুদ। দেশটিতে একের পর এক বোমা হামলা, হত্যা পাকিস্তানকে পরিণত করে বিশ্বের সবচেয়ে ভয়ঙ্কর রাষ্ট্রে।
পাকিস্তানি গোয়েন্দাদের ধারণা, বায়তুল্লাহ মেহসুদ সাবেক প্রধানমন্ত্রী বেনজির ভুট্টোর হত্যাকারী। ইসলামাবাদের ম্যারিয়ট হোটেলে ভয়াবহ বোমা হামলা, লাহোরে পুলিশ প্রশিক্ষণকেন্দ্রে হামলা, লাহোরে শ্রীলঙ্কান ক্রিকেট দলের বাসে আততায়ীর গুলিবর্ষণ, পাকিস্তানে সংঘটিত প্রায় সব ভয়াবহ সন্ত্রাসের জন্য বায়তুল্লাহ মেহসুদকে সন্দেহ করা হয়>
পাকিস্তানের উত্তর-পশ্চিমাঞ্চল দক্ষিণ ওয়াজিরিস্তানে, মার্কিন ক্ষেপণাস্ত্র হামলায় মেহসুদ, তার স্ত্রী এবং তাদের ৬ থেকে ৭ জন দেহরক্ষী প্রাণ হারায়। মেহসুদের শেষকৃত্য অনুষ্ঠিত হওয়ার পর নিজ গ্রাম নার্দোসাইয়ে তাকে দাফন করা হয় বলে জানা গেছে। তবে পাকিস্তান সরকারের পক্ষ থেকে মেহসুদের মৃত্যুর খবর এখনও পুরোপুরি নিশ্চিত করা হয়নি।
মুহম্মদ কবির

মুহম্মদ কবির ১৬শ শতকের একজন কবি। তিনি হিন্দি কবি মনঝনের মধুমালত কাব্যের অনুসরণে মধুমালতী নামক কাব্য রচনা করেন। কাব্যটি এতটা জনপ্রিয়তা অর্জন করেছিল যে, কবিরের পরবর্তী ছয়জন কবি ও ওই একই নাম দিয়ে কাব্য রচনা করেছিলেন। তাঁর রচিত এই মূল্যবান কাব্যগ্রন্থটি চট্টগ্রাম জেলার জোরারগঞ্জে পাওয়া যায়।
এডউইন মাটিসন ম্যাকমিলান

এডউইন মাটিসন ম্যাকমিলান () (১৮ সেপ্টেম্বর ১৯০৭ - ৭ সেপ্টেম্বর ১৯৯১) একজন মার্কিন পদার্থবিজ্ঞানী। তিনি ১৯৫১ সালে রসায়নে নোবেল পুরস্কার লাভ করেন।
ম্যাকমিলান ক্যালিফোর্নিয়া ইনস্টিটিউট অফ টেকনোলজি থেকে ১৯২৮ সালে ব্যাচেলর অব সায়েন্স এবং ১৯২৯ সালে মাস্টার অব সায়েন্স ডিগ্রি লাভ করেন। ১৯৩২ সালে প্রিন্সটন বিশ্ববিদ্যালয় থেকে লাভ করেন ডক্টর অব ফিলোসফি।
চিত্রা শালিক

চিত্রা শালিক বা পাতি কাঠশালিক (বৈজ্ঞানিক নাম: "Sturnus vulgaris", ) স্টারনিডি পরিবারভূক্ত মাঝারি আকৃতির গায়ক পাখি। ২০ সেন্টিমিটার লম্বাটে এ পাখির গায়ে ছিটছিটে কালচে পালক রয়েছে। বছরের কোন কোন সময়ে এটি খানিকটা সাদা রঙের হয়। এদের পা গোলাপী বর্ণের এবং শীতকালে এদের চঞ্চু কাল ও গ্রীষ্মকালে হলদে বর্ণের হয়ে থাকে। পূর্ণবয়স্ক পাখির তুলনায় ছোট্ট শাবকের পালক কিছুটা বাদামী বর্ণের। গায়ক পাখি হিসেবে বিশ্বব্যাপী এর যথেষ্ট পরিচিতি রয়েছে। দলবদ্ধভাবে থাকতে এরা পছন্দ করে।
বিভিন্ন ধরনের স্তন্যপায়ী প্রাণী, শিকারী পাখির কবলে পড়ে ধীরে ধীরে এদের আবাসস্থলগুলো সঙ্কুচিত হয়ে আসছে। উত্তর ও পশ্চিম ইউরোপে সাম্প্রতিক বছরগুলোয় তৃণভূমির স্বল্পতাজনিত কারণে ধীরে ধীরে এ পাখির সংখ্যা কমছে। তা স্বত্ত্বেও ব্যাপক সংখ্যায় চিত্রা শালিকের দেখা যাবার প্রেক্ষিতে আই.ইউ.সি.এন এ প্রজাতিকে ন্যূনতম বিপদগ্রস্ত হিসেবে উল্লেখ করেছে। বাংলাদেশের ২০১২ সালের বন্যপ্রাণী (সংরক্ষণ ও নিরাপত্তা) আইনানুসারে রক্ষিত বন্যপ্রাণীর তালিকায় তফসিল-১ অনুযায়ী এ প্রজাতি সংরক্ষিত।
চিত্রা শালিকের প্রায় এক ডজন উপপ্রজাতি রয়েছে। ইউরোপ ও পশ্চিম এশিয়ার দেশগুলোয় এ পাখির প্রধান বিচরণক্ষেত্র। এছাড়াও অস্ট্রেলিয়া, নিউজিল্যান্ড, উত্তর আমেরিকা, দক্ষিণ আফ্রিকাসহ বিভিন্ন দেশে এ পাখির দেখা মেলে। দক্ষিণ ও পশ্চিম ইউরোপ এবং দক্ষিণ-পশ্চিম এশিয়ার দেশগুলোয় এ পাখির প্রাচীন উৎপত্তি স্থলরূপে বিবেচিত। পরিযায়ী পাখি হিসেবে চিত্রা শালিক শীত মৌসুমে দক্ষিণ এশিয়ার দেশগুলোতে এসে থাকে। সাদাসিধে বাসা বাধে।
ইউরোপ ও মধ্যপ্রাচ্যে চিত্রা শালিক সচরাচর প্রতিবৎসর মে-জুন মাসে এক থেকে দুইবার ডিম প্রসব করে। ঘরের চালের ফাঁক, সিলিং, কাঠঠোকরার কোটরে অগোছালোভাবে পাতা, খড়, শুকনো ঘাস দিয়ে বাসা তৈরি করে। প্রজনন মৌসুমে এরা বদরাগী হয়ে যেতে পারে। চার থেকে পাঁচটি নীলচে রঙের ডিম পাড়ে। প্রায় দুই সপ্তাহ ডিমে তা দেয়। বাচ্চাগুলো পরবর্তীতে আরো তিন সপ্তাহ বাসায় অবস্থান করে।
মূলতঃ চিত্রা শালিক পোকামাকড় খেতেই বেশি অভ্যস্ত। উল্লেখযোগ্য হারে মাকড়শা, মথ, ঘাসফড়িং, মৌমাছি, পিঁপড়া ইত্যাদি কীট-পতঙ্গ ভক্ষণে অভ্যস্ত হওয়ায় কৃষকের উপকার করে থাকে। এছাড়াও অনেকসময় কেঁচো, শামুকসহ ব্যাঙ, টিকটিকিজাতীয় ছোট্ট আকৃতির মেরুদণ্ডী প্রাণীও শিকার করে জীবনধারন করে। সর্বভূক প্রাণী হিসেবে ফলমূল, অঙ্কুরিত বীজ, নোংরা-আবর্জনা থেকেও এরা খাদ্য সংগ্রহ করে। আঙ্গুর, চেরিজাতীয় ফলও সুযোগ পেলে গিলে ফেলে। রোপিত বীজ ভক্ষন করায় অনেক সময় এরা কৃষকের ক্ষতির কারণ হয়ে দাঁড়ায়। অতিমাত্রায় কিচির-মিচির করায় পরিবেশে শব্দদূষণের পরিবেশ সৃষ্টি করে। পশ্চিম অস্ট্রেলিয়ায় সীমিত আকারে এদের নিয়ন্ত্রণ করা গেছে।
হাকিমুল্লাহ মেহসুদ

হাকিমুল্লাহ মেহসুদ যিনি বায়তুল্লাহ মেহসুদের পর তেহরিক-ই-তালেবান পাকিস্তানের প্রধান নেতা। ২০১০ সালে পাকিস্তানি নিরাপত্তা কর্মকর্তাদের বরাত দিয়ে পশ্চিমা সংবাদ মাধ্যমগুলো প্রচার করেছিল হাকিমুল্লাহ মেহসুদ মার্কিন ড্রোন হামলায় মারা গেছেন। তবে পাকিস্তানের তালেবান দাবি হাকিমুল্লাহ মেহসুদ এখনও বেঁচে আছেন। তেহরিক তালেবানকে আতঙ্কিত করার জন্য এ গুজব ছড়ানো হচ্ছে।
২০০৯ সালে টিটিপি নেতা বাইতুল্লাহ মেহসুদ মার্কিন ক্ষেপণাস্ত্র হামলায় নিহত হন। এরপর হাকিমুল্লাহ মেহসুদ তাঁর উত্তরসূরি হন। বাইতুল্লাহর মৃত্যুতে তালেবান জঙ্গিরা দুর্বল হয়ে পড়বে বলে ধারণা করা হচ্ছিল তবে তা হয়নি। হাকিমুল্লাহ নিজেই দলের দায়িত্ব সামলাচ্ছেন।
পাকিস্তানি গোয়েন্দা কর্মকর্তারা দাবি করেছে মার্কিন ড্রোন হামলায় তালেবান প্রধান হাকিমুল্লাহ মেহসুদ নিহত হয়েছেন। নাম প্রকাশ না করার শর্তে পাকিস্তানের চার গোয়েন্দা কর্মকর্তা জানান, মেহসুদের নিহত হওয়ার বিষয়টি রেডিওতে তালেবান যোদ্ধাদের কথোপকথন শুনে নিশ্চিত হয়েছেন তারা। তবে তালেবান কর্তৃপক্ষ মেহসুদের মৃত্যুর খবর অস্বীকার করেছে।
গোয়েন্দাদের মতে আফগান সীমান্তবর্তী উত্তর ওয়াজিরিস্তানের পার্বত্যাঞ্চলে হাকিমুল্লাহ মেহসুদের গাড়িবহরে মার্কিন ড্রোন হামলায় নিহত হন মেহসুদ। বেশ কয়েকজন জঙ্গি সদস্য মেহসুদের নিহত হওয়ার খবরটি সমর্থন করলেও মার্কিন কর্মকর্তারা বিষয়টি নিশ্চিত করতে পারেননি। পাকিস্তানি তালেবান মুখপাত্র আসিমুল্লাহ মেহসুদ গোয়েন্দাদের দাবি প্রত্যাখ্যান করে বলেছেন, যেখানে ড্রোন হামলা হয়েছে বলে তারা জানিয়েছেন, সেখানে হাকিমুল্লাহ মেহসুদ ছিলেন না। ২০১০ সালের প্রথম দিকেও পাকিস্তান ও মার্কিন কর্মকর্তারা দাবি করেছিলেন, উত্তর ও দক্ষিণ ওয়াজিরিস্তানের আফগান সীমান্তবর্তী অঞ্চলে ক্ষেপণাস্ত্র হামলায় হাকিমুল্লাহ মেহসুদ নিহত হয়েছেন। কিন্তু পরে হাকিমুল্লাহ মেহসুদের নতুন একটি ভিডিওচিত্র প্রকাশ পাওয়ায় তাদের ধারণা ভুল প্রমাণিত হয়।
নাসরিন সোলতানখাহ

নাসরিন সোলতানখাহ () ইরানের একজন রাজনীতিবিদ ও বর্তমানে দেশটির উপ রাষ্ট্রপতি।
নাসরিন সোলতানখাহ ১৯৬৩ সালের ১০ এপ্রিল তারিখে ইরানের রাজধানী তেহরানে জন্ম গ্রহণ করেন। তিনি শারিফ ইউনিভার্সিটি অফ টেকনলজিতে গণিত বিষয়ে পড়াশোনা করেন, যেখান থেকে তিনি ১৯৭৬ সালে স্নাতক (বিএস) ডিগ্রি, ১৯৭৮ সালে স্নাতকোত্তর (এমএস) ও ১৯৯৪ সালে ডক্টরেট ডিগ্রি লাভ করেন।
২৫ সেপ্টেম্বর, ২০০৫ তারিখে রাষ্ট্রপতি মাহমুদ আহমেদিনেজাদ কর্তৃক মন্ত্রিসভায় নিয়োগ লাভের মধ্য দিয়ে সোলতানখাহ প্রথম কোন গুরুত্বপূর্ণ রাজনৈতিক দায়িত্ম লাভ করেন। সোলতানখাহ হচ্ছেন ইরানের রাজনৈতিক ইতিহাসে মন্ত্রিসভায় সুযোগ পাওয়া দ্বিতীয় নারী। তৎকালীন উপ রাষ্ট্রপতি ফাতেমাহ জাভাদি হলেন প্রথম। একই সময়ে সোলতানখাহ ইরানস ন্যাশনাল এলিটস ফাউন্ডেশনের সভাপতিরও দায়িত্ম পালন করেন।
সোলতানখাহের মন্ত্রিসভার পদবী বলে তিনি একই সাথে ইরানের সেন্টার সেন্টার ফর উইমেন অ্যান্ড ফ্যামিলি অ্যাফেয়ার্সের (যা আগে সেন্টার ফর উইমেনস পার্টিসিপেশান বা সিডব্লিউপি হিসেবে পরিচিত ছিল) প্রধান ও রাষ্ট্রপতির নারী বিষয়ক নীতিনির্ধারণীর মুখ্য উপদেষ্টা হিসেবে কাজ করছিলেন।
এই সংক্রান্ত দায়িত্ম পালনের ক্ষেত্রে সোলতানখাহ তিনটি মূল নীতিকে ভিত্তি হিসেবে স্থাপন করেন। নীতিগুলো ছিল "লিঙ্গ নির্বিশেষে নারীর প্রতি শ্রদ্ধাকে সমুন্নত করা", "ব্যবস্থাপনা ও নীতিনির্ধারণী বিষয়সমূহে নারীদের বিশেষ গুণাবলীর সুষ্ঠু প্রয়োগ করা" ও "পারিবারিক বিষয়সমূহে নারীদের প্রধান ভূমিকার প্রতি গুরুত্ব আরোপ করা"। সোলতানখাহের দায়িত্ম পালনকালে ইরানের কেন্দ্রীয় রাজনীতিতে নারী সংক্রান্ত কার্যক্রম এই তিনটির মূলনীতির ভিত্তিতে পরিচালিত হয়েছিল। এ ব্যাপারে সোলতানখাহ মত প্রকাশ করেছিলেন যে সরকার এগুলোর ভিত্তিতে বিভিন্ন সামাজিক ও সাংস্কৃতিক বিষয়সমূহে নারীদের কর্মক্ষমতার সুষ্ঠু প্রয়োগে ও তাদের জন্য নতুন কর্মক্ষেত্র তৈরিতে নিয়োজিত আছে।
সোলতানখাহ ইরানের ক্ষমতাসীন রাজনৈতিক দল অ্যালায়েন্স অফ বিল্ডার্স অফ ইসলামিক ইরানের একজন সদস্য। বর্তমানে তিনি দলটির উপ প্রধানের দায়িত্ম পালন করছেন।
২০০৩ সালে সোলতানখাহ নির্বাচনের মাধ্যমে তেহরানের নগর পরিষদের একটি আসন লাভ করেন। ২০০৭ সাল পর্যন্ত তিনি সে দায়িত্ম পালন করেন।
|-
শাহ আমানত

শাহ আমানত উল্লাহ খান (, ), চট্টগ্রামের একজন বিখ্যাত দরবেশ ছিলেন। সামগ্রিক ভাবে ধারণা করা হয়, তার আবির্ভাব ১৮শ শতাব্দির শেষ দিকে। জনশ্রুতি মতে তিনি বিহার শরীফ থেকে চট্টগ্রামে আসেন। চট্টগ্রামে তিনি একটি কুটিরে বাস করতেন এবং চট্টগ্রাম জজ কোর্টের পাখা টানার চাকুরি করতেন।
আমানত শাহ ইরাকি আরব বংশোদ্ভূত একটি মুসলিম পরিবারে জন্মগ্রহণ করেন। তার পূর্বপুরুষরা বাগদাদ থেকে বিহারে চলে আসেন এবং তারাও আব্দুল কাদের জিলানীর বংশধর। তার পিতার নাম নিয়ামত। পরে আমানত বাংলায় চলে আসেন। মুর্শিদাবাদ বা ঢাকার লক্ষ্মীবাজারে আমানত শাহ আবদুর রহিম রিজভী নামে একজন কাশ্মীরি পণ্ডিতের শিষ্য হয়েছিলেন এবং বায়'আত গ্রহণ করেছিলেন। শাহ আবদুর রহিম ছিলেন আহমদ সিরহিন্দির পুত্র খাজা মাসুমের নাতি। আমানত দিল্লি, লখনউ ও কাশ্মীরের মতো জায়গায় ইসলাম সম্পর্কে জানার জন্য উপমহাদেশ জুড়ে ভ্রমণ করেছিলেন।
একদিন আবদুর রহিম আমানতকে চট্টগ্রামে চলে যাওয়ার পরামর্শ দেন। থাকার জন্য আমানত চট্টগ্রামের একটি বনাঞ্চলে একটি ছোট কটেজ তৈরি করেন। তিনি চট্টগ্রাম বিচারক আদালতে পাখাওয়ালা হিসাবে চাকরি পেতে সক্ষম হন এবং খুব বেশি মনোযোগ আকর্ষণ না করে একটি সাধারণ জীবনধারা পছন্দ করেন। তিনি ইয়াসিন খানের কদম মোবারক মসজিদে নামাজে অংশ নিতেন। দরবারে কর্মজীবন থেকেই তাকে "খান সাহেব" বা "মিয়া সাহেব" ডাকা হতো। তবে, লোকেরা তার আসল পরিচয় উপলব্ধি করার পর আমানত তার জনজীবনকে ধর্মীয় প্রচারের জন্য উৎসর্গ করতে শুরু করেন। তার প্রথম শিষ্য ছিলেন আজিমপুরের দায়রা শরীফের শাহ সুফি মুহাম্মদ দায়েম যিনি পরে আজিমাবাদ ও ফুলওয়ারী শরীফ চলে যান।
মামলা মোকাদ্দমা জেতার উদ্দেশ্যে লোকজন তার মাজার জেয়ারত করে থাকে। চট্টগ্রাম শাহ আমানত আন্তর্জাতিক বিমানবন্দর, কর্ণফুলী নদীতে নির্মিত শাহ আমানত সেতু এবং চট্টগ্রাম বিশ্ববিদ্যালয়ের শাহ আমানত হল তার নামেই নামকরণ করা হয়।
চট্টগ্রাম শহরের লালদীঘির পূর্ব দিকে তার সমাধিসৌধ অবস্থিত।
বাঙলা কলেজ বধ্যভূমি

বাঙলা কলেজ বধ্যভূমি ঢাকা শহরের মিরপুর এলাকায় অবস্থিত। বাংলাদেশে ১৯৭১ সালে মুক্তিযুদ্ধ চলাকালীন সময় পাকিস্তানি হানাদার বাহিনী ও তাদের এদেশীয় দোসরদের নৃশংসতায় ৩০ লক্ষেরও বেশি মানুষ শহীদ হন। দ্বিতীয় বিশ্বযুদ্ধের পরে এটাই সবচেয়ে বড় গণহত্যা। বাংলাদেশ ১৬ ডিসেম্বের ১৯৭১ -এ আনুষ্ঠানিক বিজয় লাভ করলেও ঢাকার মিরপুর হানাদার মুক্ত হয় সবচেয়ে দেরিতে - ৩১ জানুয়ারি ১৯৭২ -এ। মিরপুর এলাকা বিহারী অধ্যুষিত হওয়ায় এখানে হত্যাকাণ্ডের ব্যাপকতাও ছিল বেশি। মিরপুর ছিল মুক্তিযুদ্ধের শেষ রণক্ষেত্র। বাঙলা কলেজ বধ্যভূমি শুধু মিরপুরেই নয়, বাংলাদেশের অন্যতম একটি বধ্যভূমি।
১৯৭১ -এ পাকিস্তানি হানাদার বাহিনী ও তাদের এদেশীয় সহযোগীরা বাঙলা কলেজে ক্যাম্প স্থাপন করে অজস্র মুক্তিকামী মানুষকে নির্মমভাবে হত্যা করেছে। বর্তমান বিন্যাস অনুযায়ী, কলেজের অভ্যন্তরে বড় গেট ও শহীদ মিনারের মাঝামাঝি প্রাচীর সংলগ্ন স্থানে ১৯৭১-এ পুকুর ছিল এবং হানাদার বাহিনী তার পাশে মুক্তিকামী মানুষকে লাইন ধরে দাঁড় করিয়ে গুলি করে হত্যা করত। মূল প্রশাসনিক ভবনের অনেক কক্ষই ছিল নির্যাতন কক্ষ। হোস্টেলের পাশের নিচু জমিতে আটককৃতদের লাইন ধরে দাঁড় করিয়ে ব্রাশফায়ার করা হতো। অধ্যক্ষের বাসভবন সংলগ্ন বাগানে আম গাছের মোটা শিকড়ের গোড়ায় মাথা চেপে ধরে জবাই করা হতো, ফলে হত্যার পর এক পাশে গড়িয়ে পড়তো মাথাগুলো, অন্যপাশে পড়ে থাকত দেহগুলো। মুক্তিযুদ্ধের পুরো সময় জুড়েই বাঙলা কলেজ ও আশেপাশে নৃশংস হত্যাকাণ্ড চলেছে, হয়েছে নারী নির্যাতন। কলেজের বর্তমান বিশালায়তন মাঠটি তখন ছিল ঝোপ-জঙ্গলে ভর্তি। বিজয়ের মুহূর্তে তখন এই মাঠসহ পুরো এলাকা ও কলেজ জুড়ে পড়ে ছিল অজস্র জবাই করা দেহ, নরকংকাল, পঁচা গলা লাশ। বিভীষিকাময় গণহত্যার চিহ্ন ফুটে ছিল সর্বত্র।
বাংলাদেশ জাতীয় মহিলা ক্রিকেট দল

বাংলাদেশ জাতীয় মহিলা ক্রিকেট দল আন্তর্জাতিক ক্রিকেট অঙ্গনে জাতীয় মহিলা ক্রিকেট দল হিসেবে বাংলাদেশের প্রতিনিধিত্ব করছে। জুলাই, ২০০৭ সালে থাইল্যান্ডের বিপক্ষে দলটি আন্তর্জাতিক ক্রিকেটে অভিষেক ঘটে। এতে বাংলাদেশ প্রতিপক্ষ দলের বিপক্ষে দু’টি খেলায় অংশগ্রহণ করে বিজয়ী হয়েছিল। এরপর দলটি ২০০৭ সালের এসিসি মহিলাদের প্রতিযোগিতায় অংশ নেয় ও শিরোপা জয় করে। ২০১১ সালের মহিলাদের ক্রিকেট বিশ্বকাপ বাছাইপর্বের প্রতিযোগিতায় ৫ম স্থান অধিকার করে। এরফলে বাংলাদেশ দল নেদারল্যান্ডসের পরিবর্তে একদিনের আন্তর্জাতিকে খেলার মর্যাদা লাভ করে।
২৪ নভেম্বর, ২০১১ তারিখে মহিলাদের ক্রিকেট বিশ্বকাপের বাছাইপর্বে মার্কিন যুক্তরাষ্ট্র দলকে ৯ উইকেটে হারিয়ে একদিনের আন্তর্জাতিকের মর্যাদা লাভ করে বাংলাদেশ দল। এরফলে দলটি প্রতিযোগিতায় শীর্ষ ছয়ে প্রবেশ করায় বৈশ্বিকভাবে ১০ম স্থানে প্রবেশ করে যা একদিনের মর্যাদা প্রাপ্তির জন্য প্রয়োজন ছিল।
আঘাতপ্রাপ্ত সালমা খাতুনকে ছাড়াই জাহানারা আলমের নেতৃত্বে সেপ্টেম্বর, ২০১৬-এর প্রথম সপ্তাহে আয়ারল্যান্ড সফর করে। এ সফরে দলটি আয়ারল্যান্ড মহিলা ক্রিকেট দলের বিপক্ষে তিনটি একদিনের আন্তর্জাতিক এবং দুইটি টুয়েন্টি২০ আন্তর্জাতিকে প্রতিদ্বন্দ্বিতা করে। টুয়েন্টি২০ আন্তর্জাতিকে ০-১ ব্যবধানে পরাজিত হয়। বৃষ্টির কারণে পরিত্যক্ত ১ম ওডিআইয়ের জন্য পরবর্তীতে যুক্ত হওয়া অতিরিক্ত একদিনের আন্তর্জাতিকে জয়লাভের মাধ্যমে বাংলাদেশ ১-০ ব্যবধানে সিরিজ জয় করে। ঐ খেলায় বাংলাদেশের মহিলা ক্রিকেটের ইতিহাসে রুমানা আহমেদ প্রথম হ্যাট্রিক করেন।
২০১৭ আইসিসি মহিলা ক্রিকেট বিশ্বকাপ বাছাইপর্বের চতুর্থ আসরের এ প্রতিযোগিতাটি শ্রীলঙ্কার রাজধানী কলম্বোয় অনুষ্ঠিত হয়। ইংল্যান্ডে অনুষ্ঠিতব্য ২০১৭ সালের ক্রিকেট বিশ্বকাপ প্রতিযোগিতার চূড়ান্ত পর্ব হিসেবে এ বাছাইপর্ব প্রক্রিয়া চলে। ভারত, দক্ষিণ আফ্রিকা, শ্রীলঙ্কা, পাকিস্তান ও আয়ারল্যান্ডের সাথে সুপার সিক্স পর্বে খেলার সুযোগ পায়। রুমানা আহমেদের অধিনায়কত্বে বাংলাদেশ দল পঞ্চম স্থান অধিকার করে ও তাদের ওডিআই মর্যাদা ২০২১ সাল পর্যন্ত ধরে রাখে। এ প্রতিযোগিতার গ্রুপ পর্বে পাপুয়া নিউগিনি ও স্কটল্যান্ড এবং সুপার সিক্স পর্বে কেবলমাত্র আয়ারল্যান্ডকে পরাজিত করে।
২০১৮ প্রমীলা টুয়েন্টি২০ এশিয়া কাপ এশিয়ান ক্রিকেট কাউন্সিল আয়োজিত এসিসি প্রমীলা এশিয়া কাপের সপ্তম সংস্করণ এবং সর্বশেষ তিন সংস্করণ ধরে ২০ ওভারের খেলা হচ্ছে। এটি ২০১৮ সালের ৩ থেকে ১৮ জুন পর্যন্ত মালয়েশিয়ায় অনুষ্ঠিত হয়। টুর্নামেন্টে অংশ নিয়েছিল বাংলাদেশ, ভারত, মালয়েশিয়া, পাকিস্তান, শ্রীলঙ্কা এবং থাইল্যান্ড। পাকিস্তানকে ৭ উইকেটে হারিয়ে ভারত প্রথম দল হিসেবে ফাইনালে উঠে। মালয়েশিয়াকে ৭০ রানে হারিয়ে বাংলাদেশ ভারতের সাথে ফাইনালে মুখোমুখি হয়। এই নিয়ে ভারত ৭ম বারের মত ফাইনালে উঠে এবং বাংলাদেশ প্রথম বারের মত। ভারতকে তিন উইকেটে হারিয়ে বাংলাদেশ শিরোপা জিতে নেয় এবং ভারতের পর একমাত্র দল হিসেবে এই শিরোপা অর্জনের সম্মান লাভ করে। 
আইসিসি মহিলা বিশ্ব টি২০ বাছাইপর্ব
আইসিসি মহিলা বিশ্ব টুয়েন্টি২০
মহিলা ক্রিকেট বিশ্বকাপ বাছাইপর্ব 
মহিলা এশিয়া কাপ
মহিলাদের এসিসি প্রতিযোগিতা
এশিয়ান গেমস
আইসিসি মহিলাদের র‌্যাঙ্কিংয়ে টেস্ট, ওডিআই ও টুয়েন্টি২০ আন্তর্জাতিকের ফলাফলকে একটিমাত্র র‌্যাঙ্কিং ব্যবস্থায় তুলে ধরেছে।
ফেব্রুয়ারি, ২০১৭ সালে শ্রীলঙ্কায় অনুষ্ঠিত ২০১৭ সালের মহিলা ক্রিকেট বিশ্বকাপ বাছাইপর্বে অংশগ্রহণের লক্ষ্যে ঘোষিত বাংলাদেশ মহিলা দলের সদস্যদের তালিকা নিম্নরূপ:
কোচ: ডেভিড ক্যাপেল
২০১১ বাংলাদেশ জাতীয় ফুটবল দলের ফলাফল

এই নিবন্ধটি ২০১১ সালে বাংলাদেশ জাতীয় ফুটবল দলের ফলাফলের বিবরণ।
অল-আফ্রিকান একাদশ বাংলাদেশ লীগের মধ্যে খেলা আফ্রিকার খেলোয়াড়দের নিয়ে গঠিত।
কোপা দেল রেই

কোপা দেল রেই () স্পেনীয় ফুটবল ক্লাবগুলোর একটি বার্ষিক প্রতিযোগিতা। এর পুরো নাম ‘‘কাম্পেওনাতো দে এস্পানিয়া – কোপা দে সু মাজেস্তাদ এল রে’’ ()।
এই প্রতিযোগিতা স্থাপিত হয় ১৯০৩ সালে। এটিই স্পেনের সবচেয়ে পুরনো ফুটবল প্রতিযোগিতা। প্রতিযোগিতার বর্তমান চ্যাম্পিয়ন বার্সেলোনা। সাধারণত, কোপা দেল রেই বিজয়ী উয়েফা ইউরোপা লীগে খেলার সুযোগ পায়। যদি কোন ফাইনাল প্রতিযোগী ইউরোপীয় প্রতিযোগিতার জন্য আগে থেকেই যোগ্যতা অর্জন করে থাকে, তবে অন্য প্রতিযোগী ইউরোপা লীগে খেলার সুযোগ পায়। এই প্রতিযোগিতায় সবচেয়ে বেশিবার বিজয়ী হয়েছে বার্সেলোনা (৩২ বার)।
‡ রেসিং দে ইরুনের ১৯১৩ সালের জয় গণনা করা হয়েছে, যেটি ১৯১৫ সালে ইরুন স্পোর্টিং ক্লাবের সাথে মিলিত হয়ে রিয়াল ইউনিয়ন গঠন করে।
‡‡ রিয়াল মাদ্রিদের রিজার্ভ দল। ১৯৯০–৯১ মৌসুম থেকে এই প্রতিযোগিতায় রিজার্ভ দল নিষিদ্ধ করে দেওয়া হয়।
‡‡‡ অ্যাথলেটিক বিলবাওর জয়ের সংখ্যা বিতর্কিত। অ্যাথলেটিক বিলবাও এবং বিলবাও এফসি এর খেলোয়াড়দের নিয়ে গঠিত একটি দল বিজকায়া ১৯০২ সংস্করণটি জিতেছিল। ১৯০৩ সালে এই দুটি ক্লাব বর্তমান অ্যাথলেটিক বিলবাও হিসাবে একীভূত হয়। ১৯০২ কাপ অ্যাথলেটিক যাদুঘরে প্রদর্শন করা হয় এবং ক্লাব এটিকে তার নিজের সম্মানের তালিকায় অন্তর্ভুক্ত করে।
২০১৯–২০ মৌসুম থেকে, ফাইনাল ম্যাচটি ইতিমধ্যেই লা কোপা সম্প্রচার অধিকার প্যাকেজে অন্তর্ভুক্ত করা হয়েছে। পূর্বে, স্পেনে সিএনএমসি কর্তৃক টুর্নামেন্টের সম্প্রচার অধিকারের আইন ও প্রবিধানের কারণে নির্বাচিত দেশগুলিতে ফাইনাল ম্যাচটি বাদ দেওয়া হয়েছিল (অন্যান্য সম্প্রচারকারীরা (স্পেন সহ) একটি কোপা ফাইনাল ম্যাচ কভার করার পরে সুপার কাপ অধিকার পাবে)।
অ্যালান হিগার

অ্যালান জে হিগার একজন মার্কিন পদার্থবিজ্ঞানী এবং শিক্ষাবিদ। তিনি ২০০০ সালে রসায়নে নোবেল পুরস্কার লাভ করেন। তিনি ইউনিভার্সিটি অব নেব্রাস্কা থেকে ১৯৫৭ সালে পদার্থবিজ্ঞান ও গণিতে ব্যাচেলর্স ডিগ্রি অর্জন করেন। তিনি ইউনিভার্সিটি অব ক্যালিফোর্নিয়া, বার্কলে থেকে ১৯৬১ সালে পদার্থবিজ্ঞানে পিএইচডি ডিগ্রি অর্জন করেন। ১৯৬২ থেকে ১৯৮২ সাল পর্যন্ত পেন্সিল্‌ভেনিয়া বিশ্ববিদ্যালয় এ শিক্ষকতা করেন। ১৯৮২ সালে ইউনিভার্সিটি অব ক্যালিফোর্নিয়া, সান্তা বারবারাতে পদার্থবিজ্ঞান এবং ম্যাটেরিয়ালসের অধ্যাপক হিসেবে নিযুক্ত হন। তার ৫০ এর অধিক পেটেন্ট এবং ৮০০ এর অধিক গবেষণাপত্র রয়েছে।
আরউইন রোজ

আরউইন অ্যালান রোজ (১৬ জুলাই, ১৯২৬ - ২ জুন, ২০১৫) একজন মার্কিন জীববিজ্ঞানী। তিনি ২০০৪ সালে রসায়নে নোবেল পুরস্কার লাভ করেন।
শিকাগো বিশ্ববিদ্যালয় থেকে প্রাণরসায়নে ১৯৪৮ সালে ব্যাচেলর্স এবং ১৯৫২ সালে পিএইচডি ডিগ্রি অর্জন করেন। ১৯৫৪ থেকে ১৯৬৩ সাল পর্যন্ত ইয়েল বিশ্ববিদ্যালয়ের স্কুল অব মেডিসিনের প্রাণরসায়নে শিক্ষক হিসেবে কর্মরত ছিলেন। তিনি বর্তমানে ইউনিভার্সিটি অব ক্যালিফোর্নিয়া, আরভিন এর স্কুল অব মেডিসিনের শারীরবিদ্যা এবং বায়োফিজিক্সের ডিস্টিঙ্গুইশড অধ্যাপক হিসেবে কর্মরত।
সেনকাকু দ্বীপ

সেনকাকু দ্বীপ যা জাপানের কাছে পরিচিত, চীনের কাছে দিয়াওউ এবং তাইওয়ানের কাছে তিয়াওউতাই নামে পরিচিত। তবে সেনকাকু নামেই এটি সর্বাধিক পরিচিত। শতাব্দীর পর শতাব্দী ধরে একেক সময়ে এটি একেক নামে পরিচিত হয়েছে। এর নিয়ন্ত্রণ এখন জাপানের কাছে। কিন্তু দ্বীপপুঞ্জ নিয়ে বিতর্ক বা রেষারেষি বন্ধ হয়নি, ক্রমে বেড়েই চলছে।
পূর্ব চীন সাগরে এটির অবস্থান। সেনকাকু দ্বীপপুঞ্জটি উৎসুরি জিমা, তাইশো জিমা, কুবা জিমা, কিতা কোজিমা ও মিনামি কোজিমা নামের পাঁচটি দ্বীপ এবং তিনটি ভাসমান পাথুরে টিলার সমন্বয়ে গঠিত। এর আয়তন সাত বর্গকিলোমিটার। তাইওয়ান থেকে ১২০ নটিক্যাল মাইল, চীনের মূল ভূখণ্ড থেকে ২০০ নটিক্যাল মাইল এবং জাপানের ওকিনাওয়া দ্বীপ থেকে ২০০ নটিক্যাল মাইল দূরে এর অবস্থান।
এতে মজুদ তেল, গ্যাস ও মূল্যবান খনিজসম্পদ এবং দ্বীপের জলসীমায় মাছ শিকারের অধিকার আদায়ের জন্য দীর্ঘদিন ধরেই সেনকাকু দ্বীপ নিয়ে চীন-জাপান-তাইওয়ান ত্রিমুখী টানাটানি চলছে। চতুর্দশ শতক থেকে চীন সেনকাকুর মালিকানা দাবি করে আসছে। জাপান প্রথম দ্বীপপুঞ্জটির নিয়ন্ত্রণ পায় ১৮৯৫ সালের ১৪ জানুয়ারি। দ্বিতীয় বিশ্বযুদ্ধের সময় আত্মসমর্পণ করার আগ পর্যন্ত এটির নিয়ন্ত্রণ তাদের হাতেই ছিল। ১৯৪৫ সালে যুক্তরাষ্ট্র তাদের প্রশাসনের আওতায় আনে দ্বীপটিকে। ১৯৬৮ সালে এশিয়ার অর্থনীতিবিষয়ক জাতিসংঘ কমিশন দ্বীপটিতে তেল-গ্যাস মজুদ থাকার কথা জানায়। এর পর থেকেই তিন দেশ দ্বীপের মালিকানা ও নিয়ন্ত্রণ নিয়ে টানাটানি করছে। ১৯৭২ সাল পর্যন্ত যুক্তরাষ্ট্রের কাছেই ছিল এর নিয়ন্ত্রণ। জাপান ও যুক্তরাষ্ট্রের মধ্যকার ওকিনাওয়া সংরক্ষণ চুক্তির আওতায় টোকিওর কাছে দ্বীপের মালিকানা ও নিয়ন্ত্রণ হস্তান্তর করে ওয়াশিংটন। একই বছর চীন ও তাইওয়ান এটিতে তাদের মালিকানার কথা ঘোষণা দেয়। অবশ্য এটির নিয়ন্ত্রণ এখনো জাপানের কাছেই।
জাপানের পার্লামেন্ট নির্বাচনে বিজয়ী লিবারেল ডেমোক্রেটিক পার্টির (এলডিপি) প্রধান শিনজো অ্যাবে বলেছেন, চীনের সঙ্গে বিরোধপূর্ণ দ্বীপের মালিকানা প্রশ্নে কোনো ছাড় দেওয়া হবে না। উত্তরাধিকার সূত্রে সেনকাকু দ্বীপের মালিক জাপান। এদিকে জাপানি জাতীয়তাবাদী কর্মীদের বহনকারী একটি নৌ ফ্লোটিলা সেনকাকু দ্বীপপুঞ্জে পৌঁছেছে বলে জানিয়েছে সংবাদমাধ্যম। প্রায় দেড়শ’ কর্মীর দলটি দ্বীপপুঞ্জটির ওপর জাপানের সার্বভৌমত্বের প্রতি সংহতি জানাতে সাগরপথে যাত্রা শুরু করে। তাদের বহনকারী নৌযান দ্বীপটির নিকটবর্তী হলে কমপক্ষে ১০জন কর্মী সাঁতরে দ্বীপটিতে উঠতে সক্ষম হয়। চীনা নৌবাহিনীর কয়েকটা জাহাজ দ্বীপের আশপাশে ঘোরাফেরার খবর পাওয়া মাত্র দ্বীপ রক্ষার জন্য কয়েকটা এফ-১৫ যুদ্ধবিমান পাঠায় জাপান।
জাপানের পার্লামেন্ট নির্বাচনকালে চীন ঘোষণা করে, দুই দেশের সম্পর্ককে আরও এগিয়ে নেওয়ার জন্য তারা কাজ করতে প্রস্তুত। চীনের প্রতিরক্ষামন্ত্রী বলেছেন, পূর্ব চীন সাগরের জলসীমা নিয়ে জাপানের সঙ্গে যে টানাপোড়েন চলছে, এ ব্যাপারে তারা আরও পদক্ষেপ নেওয়ার অধিকার রাখেন। তবে কূটনৈতিকভাবে বিষয়টির সমাধান হবে বলে তিনি আশাবাদী।
এদিকে চীনে জাপানবিরোধী বিক্ষোভ অব্যাহত রয়েছে। হাজার হাজার বিক্ষোভকারী বেইজিংয়ে অবস্থিত জাপান দূতাবাসের বাইরে বিক্ষোভ দেখান। তারা বিভিন্ন ধরনের স্লোগান দেন এবং দূতাবাসে প্লাস্টিকের বোতল ছুড়ে মারেন। এদিকে সেনকাকুর অবস্থা পর্যবেক্ষণ করতে চীনা উপকূলরক্ষীবাহিনীর অসামরিক বিমান দ্বীপের আশপাশে ঘোরাফেরা করছে এবং দ্বীপের ছবিও তুলছে। যুদ্ধবিমানও চক্কর মারছে দ্বীপের চারপাশে।
ওয়াল্টার কোন

ওয়াল্টার কোন (৯ মার্চ, ১৯২৩ - ১৯ এপ্রিল, ২০১৬) একজন অস্ট্রীয়-মার্কিন তাত্ত্বিক পদার্থবিজ্ঞানী। তিনি ১৯৯৮ সালে রসায়নে নোবেল পুরস্কার লাভ করেন।
কোন ১৯৪৬ সালে ইউনিভার্সিটি অব টরোন্টো থেকে ফলিত গণিতে এমএ ডিগ্রি লাভ করেন। ১৯৪৮ সালে হার্ভার্ড বিশ্ববিদ্যালয় থেকে পদার্থবিজ্ঞানে পিএইচডি ডিগ্রি লাভ করেন। তার পিএইচডি উপদেষ্টা ছিলেন জুলিয়ান শুইঙার। তিনি পরে কার্নেগী মেলন ইউনিভার্সিটিতে চলে যান। ১৯৬০ সালে ইউনিভার্সিটি অব ক্যালিফোর্নিয়া, সান ডিয়েগোতে পদার্থবিজ্ঞান বিভাগে চেয়ারম্যান হিসেবে যোগ দেন এবং ১৯৭৯ সাল পর্যন্ত এখানেই ছিলেন। ১৯৮৪ সালে যোগ দেন ইউনিভার্সিটি অব ক্যালিফোর্নিয়া, সান্তা বারবারার পদার্থবিজ্ঞান বিভাগে।
ইলিয়ানা ডি'ক্রুজ

ইলিয়ানা ডি'ক্রুজ (জন্ম: ১ নভেম্বর ১৯৮৭) একজন ভারতীয় অভিনেত্রী, যিনি মূলত তেলুগু এবং হিন্দি চলচ্চিত্রে অভিনয় করে থাকেন। ডি'ক্রুজ ২০০৬ সালের তেলুগু চলচ্চিত্র "দেবাদাসু"-তে অভিনয়ের জন্য শ্রেষ্ঠ নারী অভিষেক বিভাগে ফিল্মফেয়ার পুরস্কার দক্ষিণ অর্জন করেছিলেন। তিনি "পোকিরি" (২০০৬), "জলসা" (২০০৮), "কিক" (২০০৯) এবং "জুলায়ি" (২০১২) সহ বিভিন্ন তেলুগু চলচ্চিত্রে অভিনয়ের মাধ্যমে নিজেকে প্রতিষ্ঠিত করেছিলেন। তামিল চলচ্চিত্রে ডি'ক্রুজ "কেদি" (২০০৬) এবং শঙ্করের "নানবান" (২০১২)-তে অভিনয় করেছেন। ২০১২ সালে ডি'ক্রুজ অনুরাগ বসুর "বর্ফী!"-এর মাধ্যমে বলিউডে অভিষেক করেছিলেন। তারপরে তিনি "ম্যায় তেরা হিরো" (২০১৪), "রুস্তম" (২০১৬) এবং "রেইড" (২০১৮)-এ অভিনয় করেছিলেন।
ডি'ক্রুজ ১৯৮৭ সালের ১ নভেম্বর মুম্বইয়ের মাহিমের একটি গোবান ক্যাথলিক পরিবারে জন্মগ্রহণ করেছিলেন। তার দশ বছর বয়সে তার পরিবার গোয়ার পারায় চলে যায়। তার মাতৃভাষা কোঙ্কণী।
অস্ট্রেলিয়ান আলোকচিত্রশিল্পী অ্যান্ড্রু নিবোন'র সাথে তিনি সম্পর্কে জড়িয়ে ছিলেন। গুঞ্জন ছিল যে তাদের দুজনের ইতোমধ্যে বিয়ে হয়ে গেছে। ২০১৯ সালের ২৮ আগস্ট ভারতীয় গণমাধ্যমগুলিতে প্রচারিত হয়েছিল যে, এই দম্পতি আলাদা হয়ে গেছেন।